4. ลักษณะการประกอบธุรกิจแต่ละสายผลิตภัณฑ์

4.1 ธุรกิจเพลง

ธุรกิจเพลงประกอบไปด้วยการทำงานใน 4 ส่วนหลักๆ ได้แก่ การผลิต และ โปรโมทผลงานเพลง
การจัดจำหน่ายในรูปแบบของ Digital การจัดจำหน่ายในรูปแบบของ Physical Sales
และการจัดเก็บลิขสิทธิ์

4.1.1 การผลิตและโปรโมทผลงานเพลง

4.1.1.1 ลักษณะผลิตภัณฑ์หรือบริการ

ธุรกิจเพลงของอาร์เอส มีการดำเนินงานในลักษณะครบวงจร ครบทุกขั้นตอนของการดำเนินงาน
ตั้งแต่การคัดเลือกศิลปิน, การทำงานเพลง, การทำการโปรโมท,
การวางกลยุทธ์สื่อและการตลาด, การบริหารศิลปินและ การบริหารคอนเทนต์เพลง
ทั้งในแง่ตัวศิลปิน ตัวงานเพลง ในรูปแบบทั้ง Digital Content และ Physical Content

ขั้นตอนการดำเนินงานที่สำคัญ

1) การวางโครงสร้างการประกอบธุรกิจเพลง (Business Model) เนื่องจากอาร์เอส
มีศิลปินจำนวนมากทำให้สามารถผลิตผลงานเพลงได้หลากหลายเพื่อตอบสนองกลุ่มเป้าหมายได้ครบทุกกลุ่มและสามารถผลิตผลงานออกสู่ตลาดได้อย่างต่อเนื่อง
การทำงานเพลงจะเริ่มต้นจากการนำเสนอแนวความคิด คอนเซปต์ของงาน
และกำหนดกลุ่มผู้ฟังเป้าหมายต่อคณะกรรมการบริหารธุรกิจเพลง (Music Business
Management Board) เพื่อพิจารณาอนุมัติในหลักการ
โดยแผนการผลิตแต่ละเพลงจะแตกต่างกันไปตามประเภท
และประมาณการยอดขายของแต่ละเพลงเป็นสำคัญ
หลังจากนั้นการทำงานเพลงจะดำเนินการอย่างอิสระโดยทีมงานในแต่ละค่ายเพลง
โดยทีมงานจะดำเนินการทั้งแผนการประชาสัมพันธ์ การวางกลยุทธ์การโปรโมท
และนำมาประสานงานร่วมกับหน่วยงานบริหารการใช้สื่อและหน่วยงานจัดจำหน่าย
เพื่อทำให้ผลงานที่ออกมาผ่านการวางแผนและการกลั่นกรองทุกขั้นตอน
ดังนั้นคุณภาพของผลงานจะตรงกับความต้องการและกระแสความนิยมของตลาด ณ ปัจจุบัน

2) _การวางนโยบายการผลิตผลงานในจำนวนที่เหมาะสม
เน้นการให้ความสำคัญกับคุณภาพของผลงาน
และการดูแลสินค้าเมื่อออกสู่ตลาดอย่างใกล้ชิดตั้งแต่ต้นจนจบกระบวนการ
ทำให้การผลิตผลงานแต่ละชุดเป็นไปตามการวางแผนในขั้นต้น
และมียอดขายเป็นไปตามการคาดการณ์

3) การใช้ประโยชน์จากสื่อต่างๆ ไม่ว่าจะเป็นสื่อโทรทัศน์ ทั้ง Free TV และ Satellite TV
สื่อวิทยุ สื่อสิ่งพิมพ์ สื่อออนไลน์ทั้งทาง Website และ Social Media ต่างๆ
ของบริษัทฯและบริษัทในเครือเพื่อให้การประชาสัมพันธ์ผลงานมีประสิทธิภาพ
และเป็นการใช้สื่อที่มีอยู่ทั้งหมดให้เกิดประสิทธิภาพสูงสุด

4) การมีระบบการจัดจำหน่ายที่มีประสิทธิภาพ สามารถกระจายสินค้าถึงผู้บริโภคได้อย่างทั่วถึง
ทั้งในรูปแบบของ Digital Content และ Physical Content มีการติดตาม การทำงาน
และบริหารระบบการจัดจำหน่ายอย่างใกล้ชิด

5) การบริหารจัดการลิขสิทธิ์งานเพลงที่มีอยู่อย่างเป็นระบบและมีประสิทธิภาพ
เพื่อสร้างรายได้เพิ่มเติมให้กับบริษัท

6) การวางนโยบายในการเปิดโอกาสให้กับกลุ่มศิลปินใหม่ นักแต่งเพลง
และช่องทางสร้างสรรค์งานเพลงรูปแบบใหม่
เพื่อพัฒนาและยกระดับงานเพลงของกลุ่มอาร์เอสให้ทันสมัยและครอบคลุมกลุ่มเป้าหมายตลอดเวลา

การประกอบธุรกิจเพลง มีรายได้หลักจาก 4 แหล่งดังนี้

1) รายได้จากการขายผลิตภัณฑ์เพลงในรูปแบบต่างๆ ผ่านทางระบบดิจิตอล (Digital Content)
ไม่ว่าจะเป็นการดาวน์โหลดเพลง (Download), การดาวน์โหลดเสียงเรียกเข้าผ่านทางโทรศัพท์
(Ring tone), การเลือกซื้อเพลงรอสายผ่านเครือข่ายของระบบโทรศัพท์เคลื่อนที่ (Ring Back
Tone), การดาวน์โหลดเพลง (Full Song) ผ่านช่องทางต่างๆทั้ง iTunes เว็บไซต์
www.rsonlinemusic.com หรือผ่านเครือข่ายของระบบโทรศัพท์เคลื่อนที่ (WAP),
การฟังเพลงในรูปแบบ Online Streaming ผ่านระบบ Deezer

2) รายได้จากการขายผลิตภัณฑ์เพลงในรูปแบบของซีดีเพลง (CD), MP3
ทั้งการรวมฮิตซิงเกิ้ลใหม่และการรวมฮิตเพลงเก่าในรูปแบบต่างๆ รวมไปถึงวีซีดี (VCD) และ ดีวีดี
(DVD) บันทึกภาพการแสดงคอนเสิร์ตของศิลปินต่างๆ ทั้งเพลงไทยสากลและลูกทุ่ง

3) รายได้จากการบริหารคอนเทนต์เพลง (Music Content Management) เป็นการบริหาร
Content ต่างๆของธุรกิจเพลง โดยการนำช่องทางการสื่อสาร และ
แผนทางการตลาดของศิลปินมารวมกัน เช่น
การทำคอนเสิร์ตร่วมกับการออกทัวร์สัมภาษณ์วิทยุต่างจังหวัด,
นำเสนอพรีเซนเตอร์พร้อมกับการทำเพลงโปรโมท, ทำกิจกรรมพิเศษให้กับลูกค้าเพิ่มเติม
และประชาสัมพันธ์ไปกับสื่อต่างๆในเครือไม่ว่าจะเป็น TV, Radio, Publishing
เพื่อเพิ่มการมองเห็นสินค้าในจุดต่างๆให้กับสินค้าของลูกค้า (Media Exposure)

4) รายได้จากการจัดเก็บลิขสิทธิ์เพลง บริษัท จัดเก็บลิขสิทธิ์ไทย จำกัด หรือในชื่อย่อว่า TCC
(THAI CORYRIGHT COLLECTION CO., LTD.)
เป็นบริษัทในเครือที่ทำหน้าที่จัดเก็บลิขสิทธิ์ผลงานต่างๆที่ถูกนำไปใช้ในเชิงพาณิชย์ให้กับบริษัท
อาร์เอส จำกัด (มหาชน)

ศิลปินนักร้องในสังกัด (Artist /Singer)

ปัจจุบันบริษัทฯ มีศิลปินนักร้องเพลงไทยสากล และเพลงไทยลูกทุ่ง
ประกอบด้วยศิลปินเดี่ยวและศิลปินกลุ่ม ซึ่งสามารถนำเสนองานเพลงในแนวที่หลากหลายต่างกัน
ตัวอย่างศิลปินในอาร์เอส ได้แก่

1.) ศิลปินเพลงไทยสากล

  ----------------------------- -----------------------------------------
  ศิลปินเดี่ยว                      ศิลปินกลุ่ม

  ฟิล์ม รัฐภูมิ, แจ๊ค, เชน, หวิว,      ROOKIE BB, BLACK VANILLA, C QUINT,
  AKERA, ปาน ธนพร, เนย          เล้าโลม, ไอน้ำ, พริกไทย, DR.FUU, INFAMOUS,
  SENORITA, P.O.I, ZEE, PREEN,  FLAME, FLAVOUR, เคลิ้ม, ART FLOOR,
  NINUT, ขนมจีน, หวาย, MILA,     JEASMINE, GIRLY BERRY, K-OTIC, FOUR-MOD,
  มิณฑร์, ฝ้าย แอมไฟน์, ธามไธ       FAYE FANG KAEW, NEKO JUMP, 3.2.1, KAT
                                PAT, KISS ME FIVE, X-I-S, Demo Project
  ----------------------------- -----------------------------------------

2.) ศิลปินเพลงไทยลูกทุ่ง

+----------------------+---------------------+-------------------------+
| ศิลปินชาย              | ศิลปินหญิง             | ศิลปินกลุ่ม                 |
+----------------------+---------------------+-------------------------+
| หนู มิเตอร์, หลวงไก่,    | หญิง ธิติกานต์, บิว      | บลูเบอร์รี่, โปงลางสะออน,   |
| บ่าววี, สนุ๊ก สิงห์มาตร, อู๋ | กัลยาณี, แคท รัตกาล,   | โอ-เอ, วงสะล้อ,          |
| พันทาง,               | กระแต, กระต่าย,      | ประถมบันเทิงศิลป์, สโมสร ชิมิ |
|                      | ใบเตย, ลูกตาล, อลิซ,  |                         |
| ทัช ณ ตะกั่วทุ่ง, กุ้ง      | การะเกด, ฟิล์ม        |                         |
| สุทธิราช,              | ณรินทริพย์, ปอ ปาริชาติ, |                         |
|                      | วิรดา วงศ์เทวัญ, นุ้ย    |                         |
| ธันวา ราศีธนู, ณัฎฐ์      | สุวีณา, เอเซียร์, เจี๊ยบ  |                         |
| กิตติสาร, อ๊อฟ ดอกฟ้า,   | เบญจพร, ลูกน้ำ,       |                         |
| วิด ไฮเปอร์, เอ็กซ์,วิว   | แมงปอ, ติ๊ก ชนัญ, อุ้ม   |                         |
| ชัชวาล, หนวด สะตอ,    | กศิญา, ทราย, เมอร์ซี   |                         |
| ต่อภู, เด่น, เอ-ม็อบ,    | อาร์ สยาม จูเนียร์, อ้อย |                         |
| น่านฟ้า,               | กะท้อน, ไอซ์, ยิ้ม      |                         |
+----------------------+---------------------+-------------------------+

4.1.1.2 การตลาดและภาวะการแข่งขัน

ปัจจุบันการบริโภคเพลงของกลุ่มเป้าหมายส่วนใหญ่มีการปรับเปลี่ยนพฤติกรรมจากการบริโภค ซีดี,
วีซีดี กลายเป็นการซื้อผลิตภัณฑ์ทางช่องทาง Digital Channel เป็นหลัก
ทำให้ธุรกิจเพลงจำเป็นต้องปรับเปลี่ยน Content ได้หลากหลายมากขึ้น
เพื่อให้สามารถนำไปขายได้ในหลากหลายช่องทางโดยไม่จำเป็นจะต้องทำเป็น Physical
Product เสมอไป

นอกจากนี้ปัญหาเรื่องการละเมิดลิขสิทธิ์เพลง
เกิดขึ้นอย่างกว้างขวางผ่านทางระบบออนไลน์หรือระบบดิจิตอล
การตรวจสอบและการปราบปรามทำได้ยาก
ทำให้บริษัทผู้ประกอบธุรกิจเพลงรายย่อยหรือค่ายเพลงขนาดเล็กดำเนินธุรกิจได้ยาก
บางครั้งถึงขั้นต้องปิดกิจการไป

4.1.1.3 ผลกระทบต่อสิ่งแวดล้อม

-ไม่มี-

4.1.2 การจัดจำหน่ายในรูปแบบของ DIGITAL

4.1.2.1 ลักษณะผลิตภัณฑ์หรือบริการ

บริการทางด้าน Digital Mobile นั้นแบ่งเป็น 2 กลุ่มใหญ่ คือ บริการ Mobile Download
และบริการเสียงรอสาย ซึ่งการให้บริการ Mobile Download นั้นมีรูปแบบบริการคือ
เสียงเรียกเข้า (Ringtone) เต็มเพลง (Full song) มิวสิควีดิโอ (Full MV)
รวมไปถึงการฟังเพลงในรูปแบบ Music Streaming Service ผ่านระบบ Deezer

บริการเสียงรอสายเป็นบริการที่ไม่สามารถละเมิดลิขสิทธ์ได้
เพราะบริการนี้จำเป็นต้องใช้ระบบของบริษัทผู้ให้บริการเสียงรอสาย
ทั้งการซื้อเป็นรายเพลงและการซื้อเหมาผ่านการสมัครสมาชิกเป็นรายเดือนจากบริการซุปเปอร์เหมา
*339 สำหรับเพลงไทยสากล และ *223 อาร์สยามจัดให้ สำหรับเพลงลูกทุ่ง

4.1.2.2 การตลาดและภาวะการแข่งขัน

4.1.2.2.1 การตลาด

เนื่องจากการทำตลาดบริการ Digital Content นั้นเป็นสิ่งที่ท้าทาย
เพราะพฤติกรรมผู้บริโภคเปลี่ยนแปลงรวดเร็วมาก
รวมไปถึงการเปลี่ยนแปลงของเทคโนโลยีที่ทำให้การเข้าถึงบริการทำได้อย่างสะดวกขึ้น
โดยกลยุทธ์ทางการตลาดที่จะทำให้บริการในรูปแบบ Digital ประสบความสำเร็จนั้น
ต้องทำให้บริการนั้นๆเหมาะสมในแต่ละกลุ่ม พร้อมทั้งใช้งานง่ายและเข้าถึงได้อย่างรวดเร็ว
เนื่องจากกลุ่มลูกค้าของทางบริษัทนั้นกว้างมาก ตั้งแต่เด็ก วัยรุ่น นักเรียน นักศึกษา คนทำงาน
จนกระทั่งถึงผู้ใหญ่
ดังนั้นการที่จะมีบริการที่สามารถตอบสนองความต้องการของกลุ่มเหล่านี้จึงเป็นกลยุทธ์ที่สำคัญ
รวมไปถึงช่องทางการจัดจำหน่ายที่สามารถเข้าตรงไปยังกลุ่มลูกค้าเหล่านี้ได้
โดยในช่วงที่ผ่านมานั้นการให้บริการจำเป็นต้องพึ่งพาช่องทางการจัดจำหน่ายจากทางผู้ให้บริการเครือข่ายโทรศัพท์มือถือ
ซึ่งแต่ละโครงข่ายก็มีช่องทางให้ลูกค้าโทรเข้าไปขอรับบริการที่แตกต่างกัน
และปัจจุบันมีช่องทางในการเข้าถึงผู้บริโภคโดยตรงมากขึ้น โดยไม่ต้องพึ่งพิงเครือข่าย อาทิ
การดาวน์โหลดผ่าน iTunes การดาวน์โหลดผ่านเว็บไซต์ของบริษัทโดยตรง
และการฟังเพลงในรูปแบบ Music Streaming ผ่านผู้ให้บริการระดับโลกอย่าง Deezer

โดยในปี 2555 สำหรับช่องทางการจัดจำหน่ายผ่านทางผู้ให้บริการเครือข่ายโทรศัพท์มือถือ
บริษัทฯมุ่งเน้นการเจาะการตลาดในบริการ *223 อาร์สยามจัดให้
ซึ่งเป็นบริการแบบเหมาจ่ายรายเดือน โหลดได้ไม่อั้น
เจาะกลุ่มลูกค้าที่ชื่อชอบเพลงของค่ายอาร์สยาม ซึ่งได้รับกระแสตอบรับเป็นอย่างดี
นอกจากนี้ยังได้เริ่มให้บริการดาวน์โหลดเพลงผ่าน iTunes และบริการฟังเพลง Music
Streaming ผ่าน Deezer ที่เจาะกลุ่มลูกค้าที่ทันสมัย ตามเทคโนโลยี และมีใจรักในเสียงเพลง
ซึ่งบริการเหล่านี้จะเข้ามาตอบโจทย์ไลฟ์สไตล์ของลูกค้าที่เปลี่ยนแปลงไปได้เป็นอย่างดี นอกจากนี้
ยังมีบริการ ซุปเปอร์เหมา *339 ซึ่งเป็นบริการแบบเหมาจ่ายรายเดือนๆ ละ 29 บาท
โหลดได้ไม่อั้น โดยเปิดให้บริการทั้ง เป็นแพ็กเกจ Truetone Fullsong มิวสิควีดิโอ
และแพ็กเกจเสียงรอสายแล้ว บริษัทฯยังออกบริการเทศกาลเสียงรอสาย
ดาวน์โหลดเสียงเพลงรอสายได้ในราคา 29 บาท ทำให้สามารถขยายฐานลูกค้าได้มากขึ้น

4.1.2.2.2 ภาวะการแข่งขัน

การให้บริการในรูปแบบ Digital Content นั้นเป็นบริการที่มีแนวโน้มการเติบโตที่สูงทุกปี
เนื่องจากเทคโนโลยีมีการพัฒนาอย่างรวดเร็ว โดยเฉพาะบริการที่มาพร้อมกับอุปกรณ์ Smart
Phone ดังนั้นการให้บริการของ Digital Mobile Content
นั้นจะต้องสามารถรองรับความต้องการของผู้ใช้งานในกลุ่ม Smart Phone ด้วย
แต่เนื่องจากโครงข่าย 3G มีความล่าช้า ทำให้การแข่งขันในปีนี้เน้นไปที่บริการ และ Content
สำหรับเครื่อง Smart Phone ทำให้High Quality Fullsong และ High Quality MV
เป็นที่นิยม เนื่องจากจอภาพที่มีขนาดใหญ่ขึ้น พร้อมกับทั้งพัฒนาลำโพงเสียงที่ดีขึ้น

4.1.2.3 การจัดหาผลิตภัณฑ์หรือบริการ

การจัดหาและพัฒนาผลิตภัณฑ์นั้นถือเป็นปัจจัยสำคัญสำหรับธุรกิจ Digital Content
ซึ่งต้องอาศัยการทำงานทั้ง 3 ด้านไปพร้อมๆ กัน
ไม่ว่าจะเป็นเรื่องของระบบโครงข่ายที่จะสามารถรองรับการให้บริการ
จนถึงเครื่องลูกข่ายที่ต้องมีความพร้อม และContent ที่ต้องมีการพัฒนาให้สามารถใช้งานได้

รวมไปถึงการเน้นพัฒนาบริการใหม่ ๆ เพื่อตอบสนองความต้องการของลูกค้า
ไม่ว่าจะเป็นทางด้านภาพและเสียง รวมไปถึงช่องการการจัดจำหน่ายใหม่ๆ ในอนาคต

 4.1.2.4 ผลกระทบต่อสิ่งแวดล้อม

-ไม่มี-

4.1.3 การจัดจำหน่ายในรูปแบบของ PHYSICAL SALES

 4.1.3.1 ลักษณะผลิตภัณฑ์หรือบริการ

RS Music Distribution ทำหน้าที่จัดจำหน่ายซอฟต์แวร์บันเทิงต่างๆ ของอาร์เอส
(สินค้าในรูปแบบของ CD VCD และ DVD) ผ่านช่องทางการจัดจำหน่ายต่างๆ ได้แก่
Traditional trade (ร้านค้าส่ง และ ร้านค้าปลีก), Modern trade (Hypermarket,
convenience store, music and movie shop) และช่องทางใหม่อื่นๆ
โดยมีแนวทางการบริหารงาน ดังนี้

1)  การวางโครงสร้างระบบการจัดจำหน่าย

เป็นการบริหารงานเพื่อให้สินค้าของอาร์เอส กระจายไปสู่กลุ่มเป้าหมายได้อย่างถูกต้องและแม่นยำ
เนื่องจากสินค้าที่จัดจำหน่ายนั้นมีหลากหลายประเภท ทำให้กลุ่มลูกค้าเป้าหมายแตกต่างกันออกไปด้วย
ดังนั้นระบบการจัดจำหน่ายถือเป็นปัจจัยสำคัญในการสนับสนุนและส่งเสริมให้สินค้าต่างๆ
เหล่านี้สามารถเข้าถึงกลุ่มลูกค้าเป้าหมายที่วางไว้
รวมถึงการเพิ่มจำนวนสาขาของร้านค้าที่ดูแลอยู่ให้ครอบคลุมทั่วประเทศ
ซึ่งจะเป็นปัจจัยเสริมในการผลักดันให้สินค้าของอาร์เอส
เป็นที่รู้จักและกระจายตัวได้อย่างแพร่หลายยิ่งขึ้น

2)  การเลือกใช้แหล่งผลิตสินค้าที่มีการควบคุมคุณภาพและมาตรฐาน

RS Music Distribution ได้วางนโยบายในการควบคุมคุณภาพและมาตรฐานของสินค้า
โดยเริ่มต้นจากกระบวนการตรวจสอบมาสเตอร์ให้สมบูรณ์แบบ ก่อนจะนำไปผลิตเป็นซอฟต์แวร์บันเทิง
และจัดหาแหล่งผลิตที่มีเครื่องจักรและอุปกรณ์ทันสมัย ผ่านการรับรองจากองค์กรมาตรฐานสากล
มีกระบวนการในการตรวจสอบคุณภาพของการผลิต อาทิ ความสมบูรณ์ของภาพและเสียง,
คุณภาพการพิมพ์ปก เป็นต้น มีการควบคุมคุณภาพของวัตถุดิบและการผลิตชิ้นส่วนต่างๆ ที่เกี่ยวข้อง
เช่น แผ่นและกล่องซีดี เพื่อให้ได้รับสินค้าที่มีคุณภาพสูงออกมาสู่กลุ่มลูกค้า

3)  การวางแผนกลยุทธ์ทางการตลาดให้มีประสิทธิภาพ

RS Music Distribution ในฐานะที่เป็นตัวแทนจำหน่ายผลงานเพลงของอาร์เอส
ซึ่งเป็นหน่วยงานที่พบปะลูกค้าในตลาดอยู่ตลอดเวลา
ทำให้สามารถสำรวจความต้องการของลูกค้าได้สม่ำเสมอทุกเดือน
โดยจะทำการประเมินผลการสำรวจเพื่อสรุปและประมวลผล จากนั้น RS Music Distribution
จะนำเสนอผลการสำรวจให้แต่ละค่ายเพลงทราบ
ทำให้แต่ละค่ายเพลงได้รับภาพสะท้อนจากลูกค้าอย่างชัดเจน
และสามารถนำไปปรับปรุงการผลิตผลงานเพลงออกมาให้ตรงกับความต้องการของตลาดและกลุ่มลูกค้ามากที่สุด
นอกจากผลงานเพลงที่ตรงกับความต้องการของตลาดแล้ว RS Music Distribution
ยังมีมาตรการในการใช้ทรัพยากรที่มีอยู่เพื่อส่งเสริมการจัดจำหน่ายสินค้าต่างๆด้วย ได้แก่
สื่อโทรทัศน์ เป็นต้น

4)  การควบคุมต้นทุนการผลิตและจัดจำหน่าย

เนื่องด้วย RS Music Distribution
เป็นหน่วยงานดูแลและบริหารงานด้านการผลิตและจัดจำหน่ายสินค้าของอาร์เอส ทั้งหมด
จึงต้องวางแผนการทำงานด้านการผลิตให้สอดคล้องกับค่ายเพลงต่างๆ
ทั้งนี้ได้มีการประสานงานและวางแผนการจัดจำหน่ายร่วมกับค่ายเพลงต่างๆ
เพื่อให้สามารถผลิตสินค้าในจำนวนที่เหมาะสมกับจำนวนขายจริงที่ประมาณการไว้

หน้าที่สำคัญอีกประการหนึ่งของ RS Music Distribution คือ
การบริหารสินค้าคงคลังของอาร์เอสให้อยู่ในระดับที่เหมาะสม
เนื่องจากสินค้าของธุรกิจเพลงมีอัตราการหมุนเวียนสินค้าค่อนข้างสูง ทำให้ RS Music
Distribution
ต้องวางนโยบายการบริหารและการทำงานให้สอดคล้องกับสถานการณ์ตลาดที่มีการเปลี่ยนแปลงอยู่ตลอดเวลา
ซึ่งแม้ว่าจะมีการวางแผนการจัดจำหน่ายตั้งแต่ต้นทางร่วมกับธุรกิจเพลงแล้วก็ตาม
แต่ก็ยังต้องมีการปรับแผนการทำงานให้ทันสมัยอยู่เสมอ เพื่อป้องกันปัญหาเรื่องสินค้าล้าสมัย
อันเป็นปัจจัยหลักที่จะส่งผลกระทบต่อการบริหารสินค้าคงคลังของอาร์เอส

  4.1.3.2 การตลาดและภาวะการแข่งขัน

  4.1.3.2.1 การตลาด

ก. กลยุทธ์ทางการตลาด

1)  กลยุทธ์การจัดจำหน่ายให้มีประสิทธิภาพ

  เพื่อเพิ่มประสิทธิภาพในการจัดจำหน่ายสินค้าของอาร์เอส RS Music Distribution
  ได้มีการกำหนดแผนงานก่อนที่จะจัดจำหน่ายสินค้าแต่ละรายการ ในจำนวนสินค้าที่เพียงพอ
  และเหมาะสมกับกลุ่มเป้าหมาย ภายในช่องทางการจัดจำหน่าย ทั้ง Traditional trade และ
  Modern trade คิดเป็นสัดส่วนประมาณ 30% และ 70% ตามลำดับ โดยมีโครงสร้างดังนี้

2)  กลยุทธ์การวางแผนกิจกรรมทางตลาด

ฝ่ายการตลาดได้วางแผนกิจกรรมส่งเสริมการขาย ณ จุดขาย (Below-the-line activity)
ในรูปแบบต่างๆ ตลอดปี ทั้งเพลงไทยสากลและเพลงลูกทุ่ง
เพื่อผลัดเปลี่ยนและหมุนเวียนไปยังบริเวณจุดขายต่างๆที่เป็นกลุ่มลูกค้าเป้าหมาย โดยมีการใช้สื่อ ณ
จุดขาย (Point of sale) ที่สามารถดึงดูดความสนใจของกลุ่มลูกค้าเป้าหมายได้
และได้รับการตอบรับจากลูกค้าเป็นอย่างดี
ทั้งยังสามารถสร้างความพึงพอใจให้กับร้านค้าที่เป็นตัวแทนจำหน่ายสินค้าของบริษัทฯ

3)  ระบบการวิเคราะห์ข้อมูลการขายที่ถูกต้องและแม่นยำ

จากการที่บริษัทฯนำเอาระบบคอมพิวเตอร์เพื่อการบริหารฐานข้อมูล
เข้ามาใช้กับธุรกิจการจัดจำหน่าย
ทำให้บริษัทฯสามารถตรวจสอบยอดขายและวางแผนการจัดจำหน่ายของร้านค้าได้อย่างแม่นยำ
ซึ่งส่งผลให้ฝ่ายขายและฝ่ายการตลาดสามารถปรับเปลี่ยนกลยุทธ์ทางการขายและการตลาดได้รวดเร็วและทันกับสถานการณ์ในช่วงเวลานั้นๆ
ตามข้อมูลที่ได้รับมาจากการวิเคราะห์ฐานข้อมูลผ่านระบบดังกล่าว

4.1.3.2.2 ภาวะการแข่งขัน

เนื่องจากปัจจุบันมีบริษัทเพลงต่างๆมากมายทั้งขนาดใหญ่และเล็กที่ผลิตผลงานเพลงออกสู่ตลาดในหลากหลายแนวเพลง
ทำให้การแข่งขันรุนแรงมากยิ่งขึ้น ทั้งในแง่ของปริมาณ และแนวเพลงที่นำเสนอต่อผู้บริโภค
และผู้บริโภคเองก็มีโอกาสในการเลือกซื้อสินค้าให้ตรงตามความต้องการมากยิ่งขึ้น
ประกอบกับปัจจุบันมีเทคโนโลยีที่ทันสมัย
ทำให้การละเมิดลิขสิทธิ์ทำได้ง่ายและกระจายเป็นวงกว้างในกลุ่มผู้บริโภค อาทิ MP3, download
เพลง หรือ CDที่ละเมิดลิขสิทธิ์ ซึ่งจะส่งผลให้ความนิยมของผู้บริโภคเปลี่ยนแปลงไปอย่างรวดเร็ว
จึงทำให้ปัจจุบันธุรกิจการจัดจำหน่ายสินค้าลิขสิทธิ์นั้นต้องพิจารณาให้ถูกช่องทาง เวลา
และสามารถเข้าถึงความต้องการของผู้บริโภคได้มากขึ้น ดังนั้นการประกอบธุรกิจการจัดจำหน่ายนี้
จึงต้องสามารถปรับเปลี่ยนกลยุทธ์ทางการตลาดในการนำเสนอสินค้าได้ตลอดเวลา

4.1.3.3 ผลกระทบต่อสิ่งแวดล้อม

-ไม่มี-

4.1.4 การจัดเก็บลิขสิทธิ์

บริษัท จัดเก็บลิขสิทธิ์ไทย จำกัด หรือในชื่อย่อว่า TCC (THAI CORYRIGHT COLLECTION CO.,
LTD.) เป็นบริษัทในเครือที่ทำหน้าที่จัดเก็บลิขสิทธิ์ผลงานต่างๆที่ถูกนำไปใช้ในเชิงพาณิชย์ให้กับบริษัท
อาร์เอส จำกัด (มหาชน)

4.1.4.1 ลักษณะผลิตภัณฑ์หรือบริการ

TCC ได้จำแนกประเภทของผลิตภัณฑ์ตามประเภทของลิขสิทธิ์งานเพลงออกเป็น 2 กลุ่มคือ

1)  ประเภทสิทธิเผยแพร่ต่อสาธารณชน

เพื่อใช้ในธุรกิจที่มีการแสดงสดหรือใช้งานดนตรีกรรมในรูปแบบต่างๆ รวมถึงงานดนตรีกรรม
ผ่านสิ่งบันทึกเสียงและคาราโอเกะ อาทิเช่น ตู้เพลง (Juke Box), ร้านคาราโอเกะ,
ร้านอาหาร, โรงแรม, ห้างสรรพสินค้า, สายการบิน, วิทยุกระจายเสียง เป็นต้น

2) ประเภทสิทธิทำซ้ำ และดัดแปลง ได้แก่

- กลุ่มผู้ประกอบธุรกิจการลงโปรแกรมเพลงให้แก่ผู้ประกอบการคาราโอเกะ

- กลุ่มเอเยนซี่โฆษณาที่รับผลิตโฆษณาที่ใช้เพลงเป็นส่วนหลักในการดำเนินเรื่อง หรือ

ส่วนประกอบของภาพยนตร์โฆษณา

- ผู้ที่นำผลงานเพลงไปทำซ้ำหรือดัดแปลงในเชิงพาณิชย์ เช่น ผลิตอัลบั้มเพลงเก่านำมา

ร้องใหม่ ผลิตเพลงแปลง หรือการนำเพลงไปบันทึกรวมใหม่เพื่อกิจการอย่างใดอย่างหนึ่ง

- กลุ่มผู้ให้บริการร้านอินเทอร์เน็ตคาเฟ่ เกมส์ออนไลน์ ที่จัดให้มีบริการฟังเพลงภายในสถาน
ประกอบกิจการ

- กลุ่มผู้ให้บริการโหลดเพลงผ่านโทรศัพท์มือถือ (เสียงเรียกเข้า) จากสถานประกอบกิจการ
โดยไม่ผ่านระบบโอเปอเรเตอร์

  4.1.4.2 การตลาดและภาวะการแข่งขัน

  4.1.4.2.1 การตลาด

ก. กลยุทธ์ทางการตลาด

1) กลยุทธ์เพิ่มประสิทธิภาพการจัดเก็บ

บริษัทฯ เน้นการเพิ่มประสิทธิภาพในการจัดเก็บ โดยการบริหารแบบตรึงพื้นที่ตามศักยภาพให้มากที่สุด
ผสมผสานกับการนำระบบการจัดทำแผนที่เข้ามาใช้ประโยชน์ในการวางแผนติดตามลูกค้าสมาชิก
เพิ่มทีมงานตรวจสอบความถูกต้อง เพื่อให้ได้ข้อมูลที่ชัดเจน ครบถ้วน
ของแต่ละประเภทการใช้งานในแต่ละพื้นที่
ซึ่งจะส่งผลให้สามารถจัดเก็บค่าลิขสิทธิ์จากผู้ใช้งานได้ถูกต้องและมากที่สุด

2) กลยุทธ์การจัดกิจกรรมส่งเสริมการขายและการบริการหลังการขาย

TCC ได้เตรียมการรับมือกับสภาวะเศรษฐกิจที่ชะลอตัว โดยการจัดกิจกรรมส่งเสริมการขาย
เพื่อสนับสนุนให้ผู้ประกอบการและตัวแทนสามารถทำธุรกิจได้อย่างราบรื่น
เพื่อเป็นการรักษาตลาดและเสริมสร้างมูลค่าเพิ่มในธุรกิจในระยะยาว

ทางบริษัทฯ
ได้ทำการรณรงค์เพื่อสร้างทัศนคติของผู้ประกอบการให้เห็นถึงประโยชน์จากการใช้งานลิขสิทธิ์อย่างถูกต้อง
ตลอดจนการคุ้มครองสิทธิ
พร้อมทั้งนำกิจกรรมการส่งเสริมการขายและการบริการหลังการขายมาผสมผสาน
เพื่อเป็นการสร้างความมั่นใจและผูกพันกับตราสินค้าของบริษัทฯ (TCC) ในระยะยาว
ขยายฐานลูกค้าสมาชิกเพิ่มมากขึ้น การตั้งเป้าเพื่อรับส่วนลดสำหรับสมาชิกผู้ซื้อลิขสิทธิ์ ประเภทต่างๆ
การบริการให้คำแนะนำด้านกฎหมายลิขสิทธิ์ การให้ส่วนลดพิเศษในกรณีต่างๆ
และกิจกรรมอื่นๆที่ตอบสนองต่อกลุ่มลูกค้าสมาชิก

3) กลยุทธ์การปราบปรามผู้ทำละเมิดลิขสิทธิ์ในช่องทางคาราโอเกะ

บริษัทฯ ได้มีการวางแผนปราบปรามผู้ละเมิดลิขสิทธิ์ให้ครอบคลุมทุกพื้นที่
โดยมุ่งเน้นไปในเขตพื้นที่สำคัญๆ เพื่อส่งผลให้เกิดการชำระค่าลิขสิทธิ์
โดยเฉพาะในกลุ่มธุรกิจสถานประกอบการคาราโอเกะ
และผู้ใช้ผลงานเพลงในการประกอบธุรกิจที่จงใจละเมิดลิขสิทธิ์อยู่เป็นจำนวนมาก
ซึ่งวางแผนกลยุทธ์ในการเข้าปราบปรามผู้จงใจละเมิดลิขสิทธิ์จึงยังเป็นสิ่งจำเป็น
ที่จะส่งผลให้ผู้ประกอบการชำระค่าลิขสิทธิ์เข้ามาอย่างถูกต้อง

4) กลยุทธ์การขยายช่องทางการจัดเก็บค่าลิขสิทธิ์ช่องทางใหม่

บริษัทฯ
ได้ดำเนินการขยายกลุ่มเป้าหมายในการจัดเก็บลิขสิทธิ์ให้ครอบคลุมทุกพื้นที่ในการจัดเก็บค่าลิขสิทธิ์ของบริษัทฯ
เพิ่มขึ้นอย่างต่อเนื่อง เช่น ในส่วนของสถานที่จำหน่ายเครื่องใช้ไฟฟ้า,
สถานที่จำหน่ายเครื่องคอมพิวเตอร์, สถานประกอบการสายการบิน, สถานประกอบการโรงแรม,
วิทยุกระจายเสียง, ห้างสรรพสินค้า มินิมาร์ท ร้านสะดวกซื้อ, เคเบิ้ลทีวี กลุ่มเอเจนซี่โฆษณา
กลุ่มผู้ผลิตรายการโทรทัศน์

กลุ่มสถานประกอบกิจการอินเทอร์เน็ตคาเฟ่ เกมส์ ที่นิยมให้บริการแก่ลูกค้าเลือกฟังเพลง
ซึ่งมีปริมาณการเติบโตอย่างรวดเร็ว, กลุ่มสถานประกอบกิจการโหลดเพลงผ่านโทรศัพท์มือถือ
ที่ให้บริการโหลดเพลงผ่านโทรศัพท์มือถือ ในลักษณะเป็นเสียงเรียกเข้า
ซึ่งมีปริมาณผู้ใช้โทรศัพท์ประมาณ 62 ล้านเครื่อง
มีสถานประกอบกิจการจำหน่าย-รับโหลดเพลงผ่านโทรศัพท์มือถือกว่า 50,000 ราย
และยังมีทิศทางของการเกิดอุปกรณ์เครื่องเล่นคาราโอเกะ
ที่มีผู้ผลิตหลายรายให้ความสนใจในการทำตลาดเครื่องเล่นคาราโอเกะ ทั้งตลาดบ้าน (HOME
USED) และตลาดเชิงพาณิชย์ (COMMERCIAL USED)
ซึ่งจำต้องมีการขออนุญาตนำงานอันมีลิขสิทธิ์ไปใช้ ซึ่งสามารถสร้างมูลค่าทางการตลาดให้กับบริษัทฯ
ได้ในอนาคต

4.1.4.2.2 ภาวะการแข่งขัน

ในธุรกิจการจัดเก็บค่าลิขสิทธิ์นั้น จะมีภาวะการการแข่งขันแบ่งเป็น 2 ส่วน คือ

1.) กลุ่มผู้นำตลาด
จะมีการแข่งขันกันน้อยเพราะผู้ประกอบการมีความจำเป็นต้องใช้ลิขสิทธิ์ของทั้งสองกลุ่มอยู่แล้ว
แต่ปัจจัยที่จะส่งผลให้สามารถจัดเก็บค่าลิขสิทธิ์ได้เพิ่มขึ้น จะขึ้นอยู่กับประสิทธิภาพในการจัดเก็บ
และการปราบปรามผู้ละเมิดของแต่ละองค์กรมากกว่า

2.) องค์กรขนาดเล็กในตลาด การแข่งขันจะมีมากขึ้นแต่ก็จะไม่รุนแรง
เนื่องจากกำลังซื้อของผู้ประกอบการแต่ละรายมีจำกัด
จึงต้องเลือกผลงานของบางองค์กรเพราะไม่สามารถซื้อได้ครบ ส่งผลให้องค์กรเล็กๆ
ต้องใช้กลยุทธ์การขายในราคาต่ำ และการแถมให้กับผู้ประกอบการ
ซึ่งบางองค์กรต้องกระทำการจับผู้ละเมิดลิขสิทธิ์บนผลงานเพลงขององค์กรอื่น
ซึ่งสร้างปัญหาให้กับธุรกิจนี้ค่อนข้างมาก

  4.1.4.3 ผลกระทบต่อสิ่งแวดล้อม

  - ไม่มี –

4.2 ธุรกิจโชว์บิซ

รายได้จากธุรกิจโชว์บิซ มาจาก 2 ส่วน ได้แก่ การจัดคอนเสิร์ตและอีเวนต์ และการบริหารศิลปิน

4.2.1 การจัดคอนเสิร์ตและอีเวนต์

4.2.1.1 ลักษณะผลิตภัณฑ์หรือบริการ

ประเภทของธุรกิจการแสดง และ อีเวนต์
เป็นอีกรูปแบบหนึ่งประเทศไทยที่มีการขยายตัวอย่างรวดเร็ว เนื่องจากสินค้า บริการ และ
เอเจนซี่โฆษณา หันมาจัดสรรงบประมาณในแง่ของกิจกรรมส่งเสริมการขาย ณ จุดขาย หรือ Below
the line activity มากขึ้น ในรอบหลายปีที่ผ่านมา
สืบเนื่องมาจากเวลาค่าโฆษณาสื่อทางโทรทัศน์ จะมีราคาสูงมากขึ้น
ประกอบกับสินค้าในประเภทเดียวกันมีคู่แข่งทางการค้ามากขึ้น

อาร์เอสมีความเชี่ยวชาญในการจัดคอนเสิร์ต และ อีเวนต์
ผลิตผลงานได้สอดคล้องกับแผนการตลาดของสินค้า บริการ และ เอเจนซี่
ที่ลงทุนในสื่อกิจกรรมส่งเสริมการขาย ณ จุดขาย หรือ Below the line ประเภทการแสดง และ
อีเวนต์ โดยมีการเสนอแผนงาน รูปแบบสื่อกิจกรรมบันเทิงต่างๆ
ให้มีความต่อเนื่องและส่งผลต่อธุรกิจในระยะยาวได้

4.2.1.2 การตลาดและภาวะการแข่งขัน

4.2.1.2.1 การตลาด

ก. กลยุทธ์การตลาด

1. นำเสนอรูปแบบงานที่มีคุณภาพ

2. นำรูปแบบการจัด อีเวนต์ แบบสากล และเทคโนโลยีมาประยุกต์ใช้

3. นำเสนอการบูรณาการ (Integrate) เชิงลึกระหว่างสินค้า กับ งาน อีเวนต์
เพื่อเป็นการสร้างกระแสตลาด

ข. ลักษณะลูกค้า และกลุ่มเป้าหมาย

1. กลุ่มผู้สนับสนุนด้านการเงิน

2. กลุ่มผู้สนับสนุนด้านสื่อ และอื่นๆ

3. กลุ่มผู้ชมงาน อีเวนต์ และกลุ่มผู้บริโภคทั่วไป

4.2.1.2.2 ภาวะการแข่งขัน

สำหรับธุรกิจการจัดคอนเสิร์ต และ อีเวนต์ ในประเทศไทยจะจัดแบ่งเป็น 3 กลุ่มใหญ่ ดังนี้

1. กลุ่มบริษัทประเภท จัดทำ Presentation และ Event Organizer ที่ให้บริการรับจัด
อีเวนต์ ทั่วไปให้กับสินค้า และบริการ

2. กลุ่มบริษัทประเภท Local Event Promoter ที่ให้บริการจัดการแสดง โชว์ คอนเสิร์ต
โดยเป็นผู้ลงทุนในการทำตลาด จัดงานเอง และ / หรือ ร่วมกับบริษัทอื่นๆ ในประเทศ

3. กลุ่มบริษัทประเภท International Event Promoter ที่ให้บริการจัดการแสดง โชว์
คอนเสิร์ต โดยผู้ลงทุน และให้บริการในการทำแผนตลาด จัดงานเอง และ / หรือ ร่วมกับบริษัทอื่น
โดยเป็นผู้คัดสรรงานเพื่อมาทำตลาดในประเทศ

การจัดคอนเสิร์ต และ อีเวนต์ ในประเทศไทย มีการแข่งขันค่อนข้างสูง เนื่องจากมีผู้ประกอบการ
ทั้งบริษัทที่มีขนาดเล็ก กลาง และใหญ่ เป็นจำนวนมาก
แต่ในขณะเดียวกันธุรกิจนี้ก็มีโอกาสทางด้านธุรกิจสูง เนื่องจากแผนการตลาดส่วนใหญ่ของสินค้าต่างๆ
จะจัดสรรงบประมาณของ Below the line เพิ่มขึ้นทุกๆปีเช่นกัน

อาร์เอสเป็นบริษัทบันเทิงขนาดใหญ่ ซึ่งมีข้อได้เปรียบในการดำเนินธุรกิจการจัดคอนเสิร์ตและอีเวนต์
เนื่องจากมีศิลปิน นักร้อง ที่ได้รับความนิยมอยู่ในสังกัดเป็นจำนวนมาก อีกทั้งมีธุรกิจสื่อครบวงจร
ทั้งสื่อโทรทัศน์และสื่อวิทยุ ทำให้มั่นใจได้ว่าการจัดคอนเสิร์ตและอีเวนต์ กับบริษัทฯ
จะตอบสนองความต้องการของลูกค้าได้อย่างมีประสิทธิภาพ

4.2.1.3 ผลกระทบต่อสิ่งแวดล้อม

- ไม่มี –

4.2.2 การบริหารศิลปิน

4.2.2.1ลักษณะผลิตภัณฑ์หรือบริการ

เนื่องจากอาร์เอสดำเนินธุรกิจบันเทิงแบบครบวงจรมาจนกระทั่งถึงปัจจุบัน พบว่ามีศิลปิน
นักแสดงในสังกัดมากมาย ซึ่งศิลปินและนักแสดงเหล่านี้ถือเป็นสินทรัพย์ของอาร์เอส
ที่สร้างมูลค่าและเป็นตัวแทนของบริษัทฯในการเข้าร่วมกิจกรรมกับองค์กรอื่นๆ
รวมทั้งการรับงานหลังจากออกอัลบั้มและโปรโมทผลงานเพลงจนเป็นที่นิยมแล้ว

การบริหารศิลปิน คือ การจัดการงานต่างๆเพื่อให้เกิดมูลค่าเพิ่มแก่ตัวศิลปิน
มุ่งเน้นในการสร้างงานเพื่อเสริมสร้างรายได้ให้กับศิลปินในสังกัด
นอกเหนือจากการออกผลงานเพลงหรือผลงานแสดงตามปกติ
โดยผลงานเหล่านี้จะต้องสอดคล้องและเกื้อหนุนให้ภาพลักษณ์ของศิลปินดีขึ้นหรือชัดเจนขึ้น
ซึ่งงานที่กล่าวมาข้างต้น ได้แก่ การจัดแสดงคอนเสิร์ตทั้งในประเทศและต่างประเทศ งานโชว์ตัว
ไม่ว่าจะเป็นการร้องเพลง เดินแบบ สัมภาษณ์ เล่นกีฬา ฯลฯ
งานจ้างแสดงเพื่อเก็บบัตรเข้าชมในลักษณะล้อมรั้ว การรับจ้างผลิตงานตามความต้องการของลูกค้า
และงานพรีเซนเตอร์

4.2.2.2 การตลาดและภาวะการแข่งขัน

บริษัทฯ ใช้ทั้ง Mass Customization Strategy และ Customization Strategy
เป็นกลยุทธ์หลักในการทำงาน (ขึ้นอยู่กับประเภทของการผลิตและการบริการ)
โดยมุ่งเน้นไปที่กลุ่มลูกค้าโดยตรง (Direct Customer) เป็นหลัก
แต่ก็ไม่ละเลยลูกค้าในกลุ่มตัวแทน (Advertising Agency)
ทั้งนี้ในการนำเสนองานให้กับลูกค้านั้นทางบริษัทฯมุ่งเน้นที่จะให้ลูกค้าได้มองให้เห็นว่างานที่บริษัทฯนำเสนอนั้น
เป็นเครื่องมือทางการตลาด (Marketing Tool)
ที่จะทำให้ลูกค้าแต่ละรายประสบความสำเร็จในวัตถุประสงค์ทางการตลาดที่ตั้งไว้ของลูกค้าทุกรายโดยอาศัยหลักการของ
Entertainment Marketing ในการเข้าถึงผู้บริโภค

บริษัทฯมีการบริหารจัดการศิลปิน โดยให้ศิลปินสามารถรับงานเองได้
โดยราคาค่าจ้างต้องอยู่ในเกณฑ์มาตรฐานของบริษัทฯ และศิลปินต้องหักส่วนแบ่งกลับมาให้บริษัทฯ
ตามที่กำหนดไว้ ซึ่งรูปแบบการบริหารจัดการนี้ ทำให้ศิลปินมีงานและรายได้เพิ่มมากขึ้น
และการบริหารจัดการ เกิดความคล่องตัวมากขึ้น

4.2.2.3 ผลกระทบต่อสิ่งแวดล้อม

- ไม่มี -

4.3 ธุรกิจสื่อ

ธุรกิจสื่อของอาร์เอส ประกอบด้วย 2 สื่อหลัก ได้แก่ สื่อโทรทัศน์ และสื่อวิทยุ

4.3.1 ธุรกิจสื่อโทรทัศน์

ธุรกิจสื่อโทรทัศน์ แบ่งเป็น 2 ส่วน ได้แก่ ธุรกิจ Free TV และ ธุรกิจ Satellite TV

4.3.1.1 ธุรกิจ Free TV

4.3.1.1.1 ลักษณะผลิตภัณฑ์หรือบริการ

อาร์เอสดำเนินการผลิตรายการโทรทัศน์ และละครโทรทัศน์
ซึ่งออกอากาศทางสถานีโทรทัศน์ช่องต่างๆ ได้แก่ สถานีวิทยุโทรทัศน์กองทัพบก ช่อง 5 และ
สถานีโทรทัศน์สีกองทัพบกช่อง 7 โดยในปี 2555 ทางบริษัทฯ ดำเนินการผลิตรายการ จำนวน 8
รายการ

โดยมีรายละเอียด (ข้อมูล ณ วันที่ 31 ธันวาคม 2555) ดังแสดงในตารางข้างล่างนี้

  ----- ---------------- ---------- ------------- ------------- --------------
  No.   TV Programs      Type       Day           Time          Channel

  1     Inside LaLiga    กีฬา        ศุกร์           23.40-00.20   5

  2     Boy Series       วัยรุ่น       เสาร์          12.25-12.50   5

  3     Kamikaze Club    วัยรุ่น       เสาร์          16.05-16.55   5

  4     More Gang        วัยรุ่น       อาทิตย์         10.30-10.55   5

  5     Papayaakzi Plus  วัยรุ่น       อาทิตย์         22.55-23.45   5

  6     สบายดีวาไรตี้       เพลงลูกทุ่ง   อาทิตย์-จันทร์    00.40-01.55   5

  7     You Club         วาไรตี้      วันหยุด         11.30-12.00   5

  8     เมนูวันหยุด         วาไรตี้      วันหยุด         12.00-13.00   7
  ----- ---------------- ---------- ------------- ------------- --------------

นอกจากจะผลิตรายการโทรทัศน์ เพื่อขายเวลาโฆษณาในรายการโทรทัศน์แล้ว
บริษัทฯยังได้รับความไว้วางใจจากกลุ่มลูกค้า
ให้ดำเนินการผลิตสื่อวีดิทัศน์ในรูปแบบของรายการโทรทัศน์ สกู๊ป สปอตโฆษณา
รวมไปถึงการจัดกิจกรรมทางการตลาดมากมายอีกด้วย

 4.3.1.1.2 การตลาดและภาวะการแข่งขัน

 4.3.1.1.2.1 การตลาด

ก. กลยุทธ์การตลาด 

1) กลยุทธ์การกำหนดตราสินค้าของบริษัท และ positioning ของรายการอย่างชัดเจน

บริษัทฯ ได้กำหนดตำแหน่งทางการตลาดของธุรกิจไว้อย่างชัดเจน ในรายการแต่ละประเภท
การสื่อสารภาพลักษณ์ของบริษัทฯ
และการออกแบบรายการมุ่งเน้นตอบสนองกลุ่มเป้าหมายคนรุ่นใหม่โดยเฉพาะ
โดยพิจารณาพฤติกรรมของผู้ชมแต่ละกลุ่ม และกระแสที่กำลังเป็นที่นิยม
ทั้งนี้สอดรับกับกลยุทธ์ของกลุ่มอาร์เอส
ซึ่งมีความเข้มแข็งและมีความสามารถในการแข่งขันในตลาดสูง

2)
กลยุทธ์การสร้างสรรค์รูปแบบรายการโทรทัศน์ให้สอดคล้องกับกระแสความนิยมและรสนิยมของผู้บริโภค

บริษัทฯ ได้มีการวิเคราะห์พฤติกรรม ความต้องการ และรสนิยมของกลุ่มผู้ชมเป้าหมายอย่างต่อเนื่อง
รวมไปถึงการนำกระแสความนิยมของประเทศและกระแสโลก อาทิ Asian Trend, Korean
Trend, New Media and New Technology
มาเป็นปัจจัยในการสร้างสรรค์พัฒนารูปแบบรายการเพื่อสนองความต้องการและสร้างการตอบรับจากผู้ชมเป้าหมายได้อย่างมีประสิทธิภาพ

3) กลยุทธ์เชิงรุกในการเข้าถึงผู้ชมกลุ่มเป้าหมายซึ่งเป็นลูกค้าหลักของเอเจนซี่ผู้ใช้โฆษณา

บริษัทฯ ใช้กลยุทธ์เชิงรุกในการเข้าถึงกลุ่มผู้ชมเป้าหมายหลัก ได้แก่
กลุ่มนักเรียนนักศึกษาวัยรุ่นทั้งชายและหญิง
ซึ่งเป็นลูกค้าผู้บริโภคหลักที่เอเจนซี่ผู้ใช้โฆษณาต้องการนำเสนอข้อมูลและผลิตภัณฑ์
โดยออกแบบรายการโทรทัศน์ที่เข้าไปบันทึกการถ่ายทำในสถาบันการศึกษาของกลุ่มเป้าหมาย
นำศิลปินพิธีกรที่มีชื่อเสียงในสังกัด
และกิจกรรมที่อยู่ในความสนใจของกลุ่มเป้าหมายเข้าไปดึงดูดกลุ่มผู้ชม
เพื่อสร้างการตอบรับอย่างใกล้ชิดและมีประสิทธิภาพ

4)
กลยุทธ์การใช้จุดแข็งทางการแข่งขันของกลุ่มอาร์เอสมาเป็นองค์ประกอบหลักในการผลิตเพื่อให้ได้รายการที่มีคุณภาพ

บริษัทฯ ได้นำจุดแข็งทางการแข่งขันขององค์กรในกลุ่มตลาดวัยรุ่น
ซึ่งเป็นตลาดขนาดใหญ่และมีความสามารถในการซื้อสูง ทั้งในด้านศิลปิน นักร้องนักแสดง
พิธีกรวัยรุ่นในสังกัด เพลง และ content อื่นๆ
โดยนำมาใช้เป็นองค์ประกอบหลักในการผลิตรายการ
เมื่อผนวกเข้ากับจุดแข็งของทีมงานที่มีความเชี่ยวชาญและมีประสบการณ์การในการผลิตสื่อรายการโทรทัศน์และสื่อวีดิทัศน์แล้ว
ทำให้ผลงานการผลิตมีคุณภาพและมีผลตอบรับที่ดี

5) กลยุทธ์การออกแบบการขายเพื่อสร้างคุณค่าสูงสุดให้กับลูกค้า

ออกแบบการขายสื่อโฆษณาเพื่อตอบสนองความต้องการและสร้างคุณค่าสูงสุดให้กับลูกค้า
ในลักษณะของการขายแบบแพ็กเกจ คือ การขายเวลา loose spot ร่วมกับ
การนำผลิตภัณฑ์เข้ามาแทรกในรายการ (การ tie-in) เพื่อสร้างการรับรู้ Brand
ซึ่งเป็นรูปแบบที่ได้รับความนิยมเป็นอย่างสูง โดยทีมงานมุ่งเน้นการสร้างสรรค์การ tie-in
ที่ดูกลมกลืนแนบเนียนไปกับตัวรายการ และสามารถสื่อสารคุณสมบัติของสินค้าได้อย่างมีประสิทธิภาพ
รวมไปถึงการออกแบบแพ็กเกจของ loose spot ลงในหลายๆ รายการร่วมกัน
เพื่อให้การใช้งบประมาณโฆษณาของลูกค้าคุ้มค่าสูงสุด

6) กลยุทธ์การสร้างคุณภาพรวมเพื่อเป็นที่ยอมรับของลูกค้า

มุ่งเน้นการสร้างคุณภาพรวมในทุกส่วนงานของบริษัทฯ เพื่อให้เป็นที่ยอมรับและไว้วางใจจากลูกค้า
ไม่เฉพาะแต่ในส่วนของคุณภาพการผลิตที่สร้างความพึงพอใจให้กับลูกค้า
แต่ยังรวมถึงด้านการบริการทั้งก่อนและหลังการขาย เช่น
การตอบสนองความต้องการของลูกค้าอย่างรวดเร็วและถูกต้อง การรับฟังและแก้ปัญหาให้กับลูกค้า
เป็นต้น

7) กลยุทธ์การบริหารการจัดการและการบริหารต้นทุน

วางโครงสร้างให้เกิดความคล่องตัวในการบริหารจัดการ และการบริหารต้นทุน
โดยใช้พนักงานของบริษัทฯ ในการผลิตงานส่วนหนึ่ง และใช้การจ้างงานบุคลากรภายนอก
(Outsourcing) อีกส่วนหนึ่ง

ข. ลักษณะลูกค้าและช่องทางการจำหน่าย

1) กลุ่มลูกค้าโฆษณา ได้แก่ บริษัทโฆษณา (Agency) และบริษัทเจ้าของสินค้า (Direct
Customer)

2) กลุ่มผู้ชมเป้าหมาย จะแยกออกตามประเภทรายการและช่วงเวลาออกอากาศ
จึงทำให้มีกลุ่มผู้ชมแตกต่างกันไปในแต่ละรายการ

 4.3.1.1.2.2 ภาวะการแข่งขัน

ก. ผู้ประกอบการ

ผู้ประกอบการในธุรกิจสื่อโทรทัศน์มีการพัฒนาธุรกิจแบบครบวงจรและขยายธุรกิจไปยัง segment
ใหม่ อย่างต่อเนื่อง เพื่อเพิ่มความสามารถในการแข่งขัน
โดยผู้ประกอบการรายใหญ่จะมีความได้เปรียบทางการแข่งขัน
กล่าวคือมีบุคลากรที่มีศักยภาพอยู่ภายใต้สังกัด ได้แก่ ดารา นักแสดง ศิลปิน
และพิธีกรที่มีชื่อเสียงเป็นที่ยอมรับ
มีบุคลากรผู้ผลิตที่มีความเชี่ยวชาญด้านบันเทิงที่พัฒนารูปแบบรายการและเทคโนโลยีใหม่ๆ
เพื่อตอบรับรสนิยมของผู้บริโภคได้อย่างครบถ้วน มีอุปกรณ์การผลิตและสตูดิโอเป็นของตนเอง
ในขณะที่ผู้ประกอบการรายย่อยจะเพิ่มขีดความสามารถในการผลิตรายการที่มีคุณภาพและตอบสนองลูกค้าเฉพาะกลุ่มให้มากขึ้น

แนวโน้มภาวะการแข่งขัน

ในปัจจุบันจำนวนผู้ประกอบการในสื่อโทรทัศน์ปกติยังไม่มีการขยายตัวมากนัก
แต่จะไปเน้นหนักในการพัฒนารูปแบบรายการและเทคโนโลยีการผลิตเพื่อให้ตรงกับรสนิยมของกลุ่มผู้ชมเป้าหมาย
อย่างไรก็ตามการเติบโตอย่างต่อเนื่องและรวดเร็วของผู้ประกอบการในสื่อใหม่ๆ อาทิ
สื่อโทรทัศน์ในรูปแบบของโทรทัศน์ผ่านดาวเทียม เคเบิ้ลทีวี โทรทัศน์ในระบบดิจิตอล
หรือสื่ออิเล็กทรอนิกส์อินเทอร์เน็ต ได้ส่งผลให้ภาวะการแข่งขันของธุรกิจรุนแรงขึ้น
ประกอบกับภาวะเศรษฐกิจของประเทศและของโลกที่ยังคงผันผวน ความไม่เสถียรภาพทางการเมือง
ยังผลให้กลุ่มลูกค้าผู้ใช้โฆษณาต้องจัดสรรงบประมาณการโฆษณาอย่างมีประสิทธิภาพ
กระจายไปยังสื่อโทรทัศน์ปกติที่ยังคงเป็นสื่อหลักเข้าถึงกลุ่มเป้าหมาย Mass Marketing
จำนวนมากในเวลาอันรวดเร็ว
และมีแนวโน้มที่จะจัดสรรงบประมาณบางส่วนไปยังสื่อโทรทัศน์รูปแบบใหม่ที่เข้าถึงกลุ่มเป้าหมายเฉพาะ
( Niche Market)
อย่างไรก็ตามการพิจารณาจัดสรรงบโฆษณาลงรายการโทรทัศน์ส่วนใหญ่ยังคงดูที่ความนิยมของผู้ชมหรือเรทติ้งเป็นประเด็นสำคัญ

4.3.1.1.3 การจัดหาผลิตภัณฑ์หรือบริการ

บริษัทฯ มีนโยบายในการคัดสรรบุคลากรทั้งเบื้องหน้าและเบื้องหลังที่มีศักยภาพ
มีความเชี่ยวชาญเฉพาะด้านในสายงานที่รับผิดชอบ โดยในส่วนของบุคลากรเบื้องหน้า มุ่งเน้นที่ศิลปิน
นักแสดง ในสังกัดของกลุ่มอาร์เอส และศิลปินนักแสดงอิสระอื่นๆ ที่มีชื่อเสียง
เพื่อเติมเต็มความบันเทิงให้กับผู้ชมกลุ่มเป้าหมาย รวมไปถึงการ casting นักแสดง
และศิลปินอิสระหน้าใหม่ที่มีความสามารถด้านงานบันเทิง สำหรับทีมงานผลิตนั้น
ในส่วนของการสร้างสรรค์รูปแบบงานและการควบคุมการผลิต
อยู่ภายใต้การดำเนินการของทีมงานของบริษัทฯ
ส่วนของการดำเนินการผลิตอยู่ในรูปแบบของพนักงานภายในส่วนหนึ่ง
และอีกส่วนหนึ่งเป็นการจ้างผลิต (outsourcing)

 4.3.1.1.4 ผลกระทบต่อสิ่งแวดล้อม 

- ไม่มี –

4.3.1.2 ธุรกิจ Sattelite TV

 4.3.1.2.1 ลักษณะผลิตภัณฑ์หรือบริการ

บริษัท อาร์เอส จำกัด (มหาชน) ประกอบธุรกิจโทรทัศน์ดาวเทียมจำนวน 5 ช่อง ได้แก่
ช่องสบายดีทีวี, YOU Channel, ช่อง8, Star Max Channel และช่อง RS Sport LaLiga
ซึ่งมีรูปแบบ คอนเซ็ปต์ และกลุ่มเป้าหมายที่แตกต่างกัน ดังนี้

ช่อง สบายดีทีวี

ช่องสบายดีทีวี จับกลุ่มเป้าหมายผู้ชื่นชอบเพลงไทย ในหลากหลายแนวเพลง
ไม่เพียงแต่จำกัดเฉพาะเพลงลูกทุ่งเท่านั้น ยังมีเพลงแนวเพื่อชีวิต เพลงฮิตในอดีต
เพลงเก่าหาฟังยาก เพลงสตริง รวมทั้งเพลงใต้ดินที่เปิดโอกาสให้คนทำเพลงได้มีที่เผยแพร่ผลงาน
ภายใต้สโลแกน “เพลงไทยหลากสไตล์ ดูสบายทั้งครอบครัว”

ด้วยจุดแข็งของช่องสบายดีทีวี ที่ดูแลการผลิตและบริหารคอนเทนต์เองภายใต้ค่ายเพลงอาร์สยาม
จึงทำให้มีจุดแข็งในการนำเสนอรายการได้หลากหลายรูปแบบ ทั้งในเชิงลึกและเชิงกว้าง
สามารถดึงศักยภาพของศิลปินมาใช้ได้อย่างเต็มที่
ควบคู่ไปกับการคัดสรรผู้ดำเนินรายการที่มีเอกลักษณ์ เป็นที่จดจำและชื่นชอบกับคนหลากหลายกลุ่ม
จึงทำให้ช่องสบายดีทีวี เป็นช่องที่สามารถรับชมได้อย่างเพลิดเพลิน สนุกสนานได้ตลอดทั้งวัน
และสามารถสื่อสารถึงกันผ่าน sms และภาพ display หน้าจอได้ตลอดเวลา

ช่อง YOU Channel

ช่อง YOU Channel ช่องรายการที่มาพร้อมคอนเซ็ปต์ “โทรทัศน์ของคนรักดนตรี”
ประกอบด้วยรายการต่างๆ ทั้งรายการสดหลากหลายรสชาติ และรายการวาไรตี้ที่ชวนติดตาม
เพื่อตอบโจทย์กลุ่มผู้ชมและผู้ฟังที่มีหัวใจรักในเสียงดนตรีทุกรุ่น ทุกกลุ่มอายุ
นำเสนอในรูปแบบของมิวสิควีดีโอหรือภาพคอนเสิร์ตของศิลปินที่หลากหลาย
การนำเสนอความบันเทิงในรูปแบบต่างๆ การสร้างกระแสนิยม โดยมีการสอดแทรกเนื้อหา สาระ
เชิงสร้างสรรค์ให้กับกลุ่มเป้าหมาย อีกทั้งยังเป็นช่องทางในการสรรหาศิลปินหน้าใหม่ให้กับวงการ

ช่อง 8

ช่อง8 ช่องรายการวาไรตี้ ภายใต้คอนเซปต์ ฟรีทีวี วาไรตี้ 24 ชั่วโมง
นำเสนอผลงานที่ตอบโจทย์ความต้องการของกลุ่มผู้ชมทุกเพศทุกวัย
ด้วยการผลิตและสร้างสรรค์ความบันเทิงแบบครบทุกรูปแบบ
โดยวางคอนเซ็ปให้เป็นเหมือนฟรีทีวีทั่วไป คือ มีรายการที่หลากหลาย
โดยจุดแข็งของช่องจะอยู่ที่ช่วงซุปเปอร์ไพรม์ไทม์ (Super Prime Time)
ที่นำเสนอละครใหม่ออกอากาศเป็นครั้งแรก (First Run) โดยในปี 2555 ช่อง 8
มีละครใหม่ออกอากาศเป็นครั้งแรก จำนวน 4 เรื่อง ได้แก่ ละครแก้วกลางดง ละครราชินีลูกทุ่ง
ละครมนต์รักตลาดสด และละครน้องเมีย

นอกจากนี้ยังมีการนำภาพยนตร์ทั้งในและต่างประเทศ เอเชี่ยนซีรี่ย์ รายการข่าวบันเทิง
รายการตลก เกมส์โชว์ ทอล์กโชว์ เรียลลิตี้โชว์ และคอนเสิร์ตต่างๆ
ที่จะออกอากาศหมุนเวียนกันไปตลอด 24 ชั่วโมง ซึ่งละครใหม่และรายการต่างๆเหล่านี้
ได้สร้างกระแสความสนใจให้ทั้งผู้ชม และเอเจนซีโฆษณาให้รู้จักช่อง8 ภายในระยะเวลาอันรวดเร็ว
ทั้งนี้สะท้อนได้จากเรตติ้งอยู่ในกลุ่มผู้นำช่อง Entertainment Variety
จากการสำรวจของนีลเส็น มีเดีย รีเสิร์ช ตลอดมา

Star Max Channel

Star Max Channel ปรากฏการณ์ Star Variety เต็มรูปแบบครั้งแรกของเมืองไทย
ภายใต้คอนเซปต์ ตอบโจทย์ทุกความบันเทิงของผู้ชมทั้งประเทศ แบบ “เต็ม Max”
ซึ่งจะเป็นสถานีเดียว ที่จะรวมสุดยอดรายการวาไรตี้แบบจัดเต็ม ของเหล่าดารา นักแสดง เซเลป
และศิลปินชั้นนำของเมืองไทยและต่างประเทศเอาไว้อย่างเต็มรูปแบบ
นอกจากนี้ยังรวบรวมคอนเทนต์สุด CLIMAX ที่ผู้ชมให้ความสนใจ ออกอากาศสู่สายตาผู้ชมตลอด 24
ชั่วโมง เพื่อให้ตอบรับกลุ่มเป้าหมาย โดยจุดแข็งที่ทางช่องวางไว้นั้นแบ่งเป็น 4 ด้าน ได้แก่

1. MAX STAR สถานีสุด Exclusive ที่รวมเหล่า Celebrity ดารา นักแสดง
และศิลปินชั้นนำระดับประเทศทั้งไทยและเทศเอาไว้มากมาย

2. MAX VARIETIES รวบรวมสุดยอดรายการวาไรตี้หลากหลายรสชาติ
ที่ถ่ายทอดผ่านไลฟ์สไตล์ของเหล่าคนดังทั้งไทยและเทศตลอด 24 ชั่วโมง

3. MAX ACTIVITIES สถานีเดียวที่พร้อมขับเคลื่อนไปกับการสร้างสรรค์กิจกรรม
และตอบโจทย์กลุ่มเป้าหมายทางการตลาดแบบ 360 องศา

4. MAX INTERACTION ภายใต้แนวคิด Play Along with The Shows
ที่เปิดโอกาสให้ผู้ชมทั่วประเทศได้เข้ามามีส่วนร่วมกับความวาไรตี้ของทางสถานีในทุกช่องทาง
เพื่อตอบสนองทุกไลฟ์สไตล์ของผู้ชมทั่วประเทศ

RS Sport LaLiga

RS Sport LaLiga ช่องรายการกีฬาเพื่อตอบสนองทุกไลฟ์สไตล์ของคอกีฬาทั่วประเทศ
ซึ่งประกอบไปด้วยเนื้อหารายการที่สามารถสร้างความเพลิดเพลินสนุกสนานและแฝงไปด้วยเนื้อหาสาระของศึกลูกหนังสเปน
โดยนอกจากจะมีการถ่ายทอดครบทั้ง 380 แมตซ์ตลอดฤดูกาลแล้ว
ยังมีรายการเนื้อหาสาระดีๆอีกมากมาย
ทั้งรายการระดับโลกที่ส่งตรงจากต่างประเทศและรายการคุณภาพ โดยกูรูและพิธีกรกีฬาตัวจริง
สำหรับการรับชมการถ่ายทอดสดศึกฟุตบอลลาลีกา สเปน ผู้ชมสามารถรับชมได้ผ่านช่องทาง 3
ช่องทาง ดังนี้

1.  ผ่านกล่องรับสัญญาณทีวีดาวเทียม SunBox ช่อง RS Sport LaLiga ครบทั้ง 380 แมตช์
    ตลอดฤดูกาล

2.  รับชมผ่านช่อง 8 ซึ่งสามารถรับชมได้ฟรี โดยถ่ายทอดสด 38 แมตช์ ต่อ 1 ฤดูกาล

3.  รับชมผ่านฟรีทีวี โดยบริษัทฯ ร่วมกับช่อง 7 โดยถ่ายทอดสด 12 แมตช์ ต่อ 1 ฤดูกาล

 4.3.1.2.2 การตลาดและภาวะการแข่งขัน

 จุดเด่นของโฆษณาในโทรทัศน์ดาวเทียม จะใช้เงินน้อยกว่าฟรีทีวี แต่สามารถเข้าถึงกลุ่มเป้าหมายในภูมิภาคต่างๆ โดยเฉพาะอย่างยิ่ง เป็นทางเลือกให้กับผู้ประกอบการรายเล็กที่ไม่มีเงินลงโฆษณาในฟรีทีวี สามารถมาเลือกลงโฆษณาในโทรทัศน์ดาวเทียมได้ โดยบริษัทฯ สามารถบริหารจัดการรูปแบบการใช้พื้นที่โฆษณาได้ตามความต้องการของลูกค้า อย่างไรก็ตาม งบโฆษณาผ่านเคเบิลทีวีและโทรทัศน์ดาวเทียม เมื่อเทียบกับงบก้อนใหญ่ในอุตสาหกรรมโฆษณาบนจอทีวี ซึ่งมีอยู่กว่า 6 หมื่นล้านบาท ยังถือว่าน้อยมาก ดังนั้น จึงทำให้มีโอกาสที่จะขยายตัวได้อีกมาก ซึ่งขณะนี้มีลูกค้าหลายรายที่ให้ความสนใจ ซึ่งจะมีทั้งการซื้อตรงและการซื้อผ่านเอเจนซีโฆษณา

บริษัทฯ เล็งเห็นว่าความหลากหลายของรูปแบบรายการ เคเบิลทีวี และโทรทัศน์ดาวเทียม
จะทำให้สื่อเหล่านี้กลายเป็นสื่อทางเลือกใหม่ให้กับสินค้าและบริการที่ต้องการสื่อถึงลูกค้าในแต่ละกลุ่มได้ดียิ่งขึ้น

 4.3.1.2.2.1 การตลาด

ก. กลยุทธ์การตลาด 

1) กลยุทธ์การกำหนดตราสินค้าของบริษัท และ positioning ของรายการ

บริษัทฯ ได้กำหนดตำแหน่งทางการตลาดของธุรกิจไว้อย่างชัดเจน ในรายการแต่ละประเภท
การสื่อสารภาพลักษณ์ของบริษัทฯ และการออกแบบรายการมุ่งเน้นตอบสนองกลุ่มเป้าหมายโดยเฉพาะ
โดยพิจารณาพฤติกรรมของผู้ชมแต่ละกลุ่ม และกระแสที่กำลังเป็นที่นิยม
ทั้งนี้สอดรับกับกลยุทธ์ของกลุ่มอาร์เอส
ซึ่งมีความเข้มแข็งและมีความสามารถในการแข่งขันในตลาดสูง

2)
กลยุทธ์การใช้จุดแข็งทางการแข่งขันของกลุ่มอาร์เอสมาเป็นองค์ประกอบหลักในการผลิตเพื่อให้ได้รายการที่มีคุณภาพ

นอกจากกำหนดกลุ่มผู้ชมเป้าหมายที่ชัดเจน การออกแบบและผลิตรายการให้มีคุณภาพนั้น บริษัทฯ
ยังได้นำจุดแข็งทางการแข่งขันขององค์กรในกลุ่มตลาดวัยรุ่นและตลาดเพลงลูกทุ่ง
ซึ่งเป็นตลาดขนาดใหญ่และมีความสามารถในการซื้อสูง ทั้งในด้านศิลปิน นักร้องนักแสดง
พิธีกรในสังกัด เพลง และ content อื่นๆ โดยนำมาใช้เป็นองค์ประกอบหลักในการผลิตรายการ
เมื่อผนวกเข้ากับจุดแข็งของทีมงานที่มีความเชี่ยวชาญและมีประสบการณ์การในการผลิตสื่อรายการโทรทัศน์และสื่อวีดีทัศน์แล้ว
ทำให้ผลงานการผลิตมีคุณภาพและมีผลตอบรับที่ดี

3) กลยุทธ์การกำหนดรูปแบบการขายเพื่อสร้างคุณค่าสูงสุดให้กับลูกค้า

การออกแบบการขายสื่อโฆษณาเพื่อตอบสนองความต้องการและสร้างคุณค่าสูงสุดให้กับลูกค้า
ในลักษณะของการขายแบบแพ็กเกจ คือ การขายเวลา loose spot
ร่วมกับการทำกิจกรรมทางการตลาดควบคู่กันไป เพื่อเป็นการช่วยตอกย้ำและสร้างการรับรู้ Brand
ให้กับลูกค้า โดยทีมงานมุ่งเน้นการสร้างสรรค์กิจกรรมทางการตลาดในแนว CSR (Corporate
Social Responsibility)
เพื่อกระตุ้นจิตสำนึกและเผยแพร่ความรู้เกี่ยวกับความรับผิดชอบต่อสังคมของลูกค้าที่มีต่อผู้บริโภค
โดยนำมาเสนอในรายการให้ดูกลมกลืนแนบเนียนไปกับตัวรายการ
และสามารถสื่อสารคุณสมบัติของสินค้าได้อย่างมีประสิทธิภาพ รวมไปถึงการออกแบบแพ็กเกจของ
loose spot ลงในหลายๆ รายการร่วมกัน เพื่อให้การใช้งบประมาณโฆษณาของลูกค้าคุ้มค่าสูงสุด

4) กลยุทธ์การสร้างคุณภาพรวมเพื่อเป็นที่ยอมรับของลูกค้า

มุ่งเน้นการสร้างคุณภาพรวมในทุกส่วนงานของบริษัทฯ เพื่อให้เป็นที่ยอมรับและไว้วางใจจากลูกค้า
ไม่เฉพาะแต่ในส่วนของคุณภาพการผลิตที่สร้างความพึงพอใจให้กับลูกค้า
แต่ยังรวมถึงด้านการบริการทั้งก่อนและหลังการขาย เช่น
การตอบสนองความต้องการของลูกค้าอย่างรวดเร็วและถูกต้อง การรับฟังและแก้ปัญหาให้กับลูกค้า
เป็นต้น

5) กลยุทธ์การพัฒนารูปแบบรายการเพื่อตอบสนองรสนิยมของกลุ่มเป้าหมาย

มีการวิเคราะห์ตามต้องการของผู้ชมเป้าหมายอย่างต่อเนื่อง
เพื่อนำมาใช้ในการพัฒนารูปแบบการผลิต ให้สอดคล้องกับความต้องการของกลุ่มผู้ชมและลูกค้า
เพื่อเพิ่มความนิยมในตัวรายการ และเพิ่มยอดขายอย่างต่อเนื่อง

6) กลยุทธ์การบริหารการจัดการและการบริหารต้นทุน

วางโครงสร้างให้เกิดความคล่องตัวในการบริหารจัดการ และการบริหารต้นทุน
โดยใช้พนักงานของบริษัทฯ ในการผลิตงานส่วนหนึ่ง และใช้การจ้างงานบุคลากรภายนอก
(Outsourcing) อีกส่วนหนึ่ง

 4.3.1.2.2.2 ภาวะการแข่งขัน

ก. ผู้ประกอบการ

เนื่องจากพฤติกรรมของผู้บริโภคชาวไทยเปลี่ยนแปลงไปจากเดิม
หลายคนเริ่มแสวงหาข้อมูลที่แตกต่างที่มีลักษณะตรงตามความชอบของแต่ละบุคคล
และสื่อฟรีทีวีที่มีอยู่ในปัจจุบันก็ไม่สามารถสนองตอบความต้องการในการบริโภคข่าวสาร
และเนื้อหาสาระที่มีลักษณะเฉพาะของแต่ละบุคคลได้
ดังจะเห็นได้จากในช่วงเวลาที่ผ่านมามีผู้ประกอบการหลายฝ่ายสนใจเข้ามาทำธุรกิจโทรทัศน์ดาวเทียมกันมากขึ้น
ในหลากหลายรูปแบบทั้งเพลง ข่าวสาร สาระ บันเทิง แม้กระทั่งเป็นช่องทางขายสินค้า
จึงทำให้โทรทัศน์ดาวเทียมกลายเป็นธุรกิจที่มีแนวโน้มการเติบโตได้อีกมาก
เนื่องจากเทคโนโลยีที่พัฒนาขึ้นทำให้ต้นทุนในการให้บริการมีแนวโน้มต่ำลง
สามารถถึงจุดคุ้มทุนได้ภายในระยะเวลาไม่กี่ปี บริษัทฯ
เองก็มีนโยบายที่จะขยายบริการหรือเพิ่มช่องสัญญาณขึ้นอีก
เพื่อตอบสนองความรูปแบบการใช้ชีวิตของผู้บริโภคในยุคปัจจุบัน

ข. แนวโน้มภาวะการแข่งขัน

การให้บริการโทรทัศน์ผ่านดาวเทียมเป็นแนวโน้มใหม่ที่เกิดขึ้นทั่วโลก เพราะใช้งบลงทุนไม่สูงนัก
เมื่อเทียบกับฟรีทีวีที่มีการใช้เงินลงทุนหลายพันล้านบาท
และโทรทัศน์ดาวเทียมจะมีผู้ชมชัดเจนกว่าฟรีทีวีที่มีผู้ชมหลากหลายกว่า
และสามารถหารายได้จากการขายเวลาโฆษณา จากปัจจุบันมูลค่าโฆษณาผ่านฟรีทีวีตกปีละ 60,000
ล้านบาท ทั้งนี้หากสถานีโทรทัศน์ดาวเทียมทำได้เต็มรูปแบบ จะมีโฆษณาสูงถึงแสนล้านบาททั้ง in
bound และ out bound

ที่ผ่านมารูปแบบสื่อสารการตลาดในประเทศไทยมีอยู่ 2 แบบ คือ การสื่อสารผ่านสื่อ หรือที่เรียกว่า
Above the line กับการสื่อสารไม่ผ่านสื่อ หรือ Below the line เช่น
การจัดกิจกรรมการตลาด เนื่องจากราคาค่าโฆษณาที่สูงขึ้นบวกกับข้อกำหนด กฎ กติกา
ข้อห้ามต่างๆที่ห้ามโฆษณาผ่านสื่อ
ทำให้หลายค่ายหันมาทุ่มเม็ดเงินไปกับการทำกิจกรรมการตลาดไปยังกลุ่มเป้าหมายแทน
ทำให้สัดส่วนการใช้เงินในช่วงที่ผ่านมาขยับมาที่ Below the line เป็นตัวเลขที่มากขึ้น
เนื่องจากสามารถเข้าถึงกลุ่มเป้าหมายได้ดีกว่า อีกทั้งยังสามารถสร้างยอดขายได้ในเวลาเดียวกัน
แต่เมื่อโทรทัศน์ดาวเทียมเข้ามามีบทบาทแล้ว บริษัทฯ เชื่อว่าสัดส่วนการใช้สื่อที่เป็น Above the
line จะหันกลับมาได้รับความนิยมเพิ่มขึ้นแทน เนื่องจากมีราคาถูกกว่ากันมาก
อีกทั้งเทคโนโลยีที่พัฒนาขึ้น ทำให้เจ้าของสินค้าสามารถยิงโฆษณาไปยังพื้นที่ที่ต้องการได้
เพื่อเพิ่มยอดขายในพื้นที่ที่เป็นรองคู่แข่ง และจะทำให้แนวรบในเขตต่างจังหวัดร้อนแรงขึ้น
เพราะสามารถทำทั้งกิจกรรมการตลาดในพื้นที่และการยิงโฆษณาแบบเจาะจงในพื้นที่นั้นๆ ได้โดยตรง

4.3.1.2.3 การจัดหาผลิตภัณฑ์หรือบริการ

บริษัทฯ ได้ร่วมเป็นพันธมิตรกับผู้ประกอบการจานดาวเทียมชั้นนำ
เพื่อขยายช่องทางการรับชมให้ถึงกลุ่มเป้าหมาย
โดยพยายามลดข้อจำกัดในเรื่องการเข้าถึงสัญญาณการรับชม ขณะเดียวกันบริษัทฯ
มีนโยบายที่จะเปิดช่องรายการเพิ่มเติมในอนาคต
เพื่อรองรับความต้องการของผู้บริโภคในยุคโลกาภิวัตน์ ทั้งนี้
มีการคัดสรรบุคลากรทั้งเบื้องหน้าและเบื้องหลังที่มีศักยภาพ มีความเชี่ยวชาญ
และเป็นที่ยอมรับของกลุ่มเป้าหมาย โดยในส่วนของบุคลากรเบื้องหน้า มุ่งเน้นที่ศิลปิน นักแสดง
ในสังกัดของกลุ่มอาร์เอส และอีกส่วนหนึ่งได้มาจากการ casting นักแสดง และศิลปินอิสระ
สำหรับทีมงานผลิตนั้น ในส่วนของการสร้างสรรค์รูปแบบงานและการควบคุมการผลิต
เป็นการจัดการโดยทีมงานของบริษัทฯ
ส่วนของการดำเนินการผลิตอยู่ในรูปแบบของพนักงานภายในส่วนหนึ่ง
และอีกส่วนหนึ่งเป็นการจ้างผลิต

 4.3.1.2.4 ผลกระทบต่อสิ่งแวดล้อม 

- ไม่มี –

4.3.2 ธุรกิจสื่อวิทยุ

บริษัทดำเนินธุรกิจผ่านระบบคลื่นความถี่ระบบ F.M. 93.0 MHz ภายใต้แบรนด์ Cool 93
Fahrenheit และ F.M. 88.5 สบายดี เรดิโอ

4.3.2.1 สถานีวิทยุ Cool 93 Fahrenheit F.M. 93.0 MHz.

4.3.2.1.1 ลักษณะผลิตภัณฑ์หรือบริการ

บริษัท สกาย-ไฮ เน็ตเวิร์ค จำกัด ดำเนินการผลิตรายการวิทยุเพื่อธุรกิจสื่อวิทยุ ทั้งสิ้น 1 รายการ
โดยออกอากาศผ่านคลื่นความถี่ระบบ F.M. จำนวน 1 คลื่น ได้แก่ คลื่น F.M. 93.0 MHz
โดยเน้นการหารายได้จากการขายเวลาโฆษณา และการผลิต Event โดยมีกลุ่มเป้าหมาย
และรูปแบบรายการ ดังนี้

+---------------------------------+------------------------------------+
| สถานีวิทยุ                         | F.M. 93.0 MHz.                     |
|                                 |                                    |
|                                 | COOL 93 Fahrenheit                 |
+---------------------------------+------------------------------------+
|   ผู้ให้สัมปทานคลื่นวิทยุ               | สถานีวิทยุเสียงจากทหารเรือ              |
+---------------------------------+------------------------------------+
|   วันและเวลาออกอากาศ             | 24 ชั่วโมง                           |
+---------------------------------+------------------------------------+
|   สัญญาณส่งคลื่นวิทยุครอบคลุมพื้นที่       | กรุงเทพฯ และ ปริมณฑล                 |
+---------------------------------+------------------------------------+
|   คอนเซ็ปท์รายการ                 | Eco Evolution                      |
+---------------------------------+------------------------------------+
|   กลุ่มผู้ฟังเป้าหมาย                 | นักศึกษา คนทำงาน                     |
|                                 |                                    |
|                                 | อายุ 20-34 ปี                        |
+---------------------------------+------------------------------------+

COOL93 Fahrenheit
ดำเนินตามนโยบายของบริษัทฯในการประกอบกิจการวิทยุเชิงพาณิชย์เต็มรูปแบบ
โดยยังคงเน้นรักษาความนิยมของสถานีไว้ และขยายฐานผู้ฟังให้กว้างขึ้น จนทำให้ในปัจจุบัน
COOL93 Fahrenheit ยังคงรักษาฐานผู้ฟังที่ชัดเจน และความนิยมในการรับฟังไว้ได้
จนสามารถครองความนิยมในอันดับสูงของกลุ่มเป้าหมายจากการสำรวจ ของ Nielsen Media
Research ส่งผลให้ลูกค้าบริษัทโฆษณา และบริษัทเจ้าของสินค้า
ยังคงความมั่นใจในการใช้สื่อโฆษณาของบริษัทต่อไป

รูปแบบของรายการวิทยุ

F.M. 93.0 MHz. COOL93 Fahrenheit

  ------------------------------------ ----------------------------------
  จันทร์ – ศุกร์                           PJ

  06.00 - 09.00 น.                     ดนู สิงหเสนี

  09.00 - 12.00 น.                     พิพัฒน์ วิทยาปัญญานนท์

  12.30 - 15.00 น.                     วรงค์พร วิชัยดิษฐ์

  15.00 - 18.00 น.                     ฉัตรชัย เจริญชุษณะ

  20.30 - 23.00 น.                     กัญดา ศรีธรรมนูปถัมภ์

  23.00 - 02.00 น.                     รังรอง วัณณรถ

  เสาร์ - อาทิตย์                         

  02.00 - 06.00 น.                     SWEEP MUSIC
  ------------------------------------ ----------------------------------

COOL93 Fahrenheit คลื่นที่นำเสนอเพลงไทยสากลในแนว EASY LISTENING
ที่ได้รับการยอมรับจากกลุ่มผู้ฟังสูงสุดและเป็นรายการวิทยุคลื่นแรกที่สร้างปรากฏการณ์การนำเสนอเพลงเพราะต่อเนื่องมากที่สุด
50 นาที “50 MINUTES MUSIC LONG PLAY“
โดยทุกๆบทเพลงเพราะได้ผ่านการคัดสรรจากผลสำรวจความนิยมของผู้ฟังอย่างแท้จริง
พร้อมด้วยทีมพีเจมืออาชีพที่ได้รับการยอมรับจากกลุ่มคนฟัง
และการจัดกิจกรรมที่ตอบสนองไลฟสไตล์และเปิดโลกทัศน์ของกลุ่มคนทำงานรุ่นใหม่อย่างต่อเนื่อง
ส่งผลให้ COOL93 Fahrenheit เป็นคลื่นอันดับ 1
บนหน้าปัดวิทยุของคนทำงานอย่างเป็นเอกฉันท์จากการสำรวจของ Nielsen Media Research
ด้วยกลยุทธ์การตลาดที่ไม่หยุดนิ่ง

ด้วยเหตุนี้ COOL93 Fahrenheit จึงเป็นรายการวิทยุยอดนิยมจากการสำรวจความนิยมบนหน้าปัด
ของ Nielsen Media Research และได้รับความนิยมเป็นอันดับ 1 ต่อเนื่องยาวนานกว่า 10 ปี
ตั้งแต่ปี 2545 จนกระทั่งปัจจุบันนี้ (ข้อมูลเดือนธันวาคม 2555) ในกลุ่มรายการวิทยุประเภท Easy
listening ของกลุ่มคนทำงาน (20 – 34 ปี)

4.3.2.1.2 การตลาดและภาวะการแข่งขัน

4.3.2.1.2.1 การตลาด

ก. กลยุทธ์การตลาดและการแข่งขัน

1) กลยุทธ์นโยบายความคุ้มค่า (Value for money)

ในปี 2555 บริษัทฯยังคงใช้กลยุทธ์ด้านความคุ้มค่า
เพื่อสร้างประโยชน์สูงสุดให้กับงบประมาณที่ลูกค้ามีอยู่เพื่อการโฆษณา
ในลักษณะของการขายแบบแพ็กเกจ คือ การขายเวลา loose spot ร่วมกับการจัด Activity
In Program และ Event Marketing
ซึ่งมีผลต่อการส่งเสริมการขายอย่างเป็นรูปธรรมและคุ้มค่าต่อการลงทุน

2) กลยุทธ์การจัดกิจกรรมส่งเสริมการขาย

จากสภาวะการแข่งขันอย่างเข้มข้นของธุรกิจวิทยุ
ที่ต้องการสร้างความแตกต่างของรายการให้เกิดขึ้น
เพื่อเสริมสร้างมูลค่าเพิ่มทั้งต่อคลื่นวิทยุและต่อลูกค้าและสินค้าที่ร่วมกิจกรรมส่งเสริมการขายต่างๆ
ดังนั้นการขายเวลาโฆษณาอย่างเดียวไม่เพียงพอต่อความต้องการของลูกค้า
และต่อการสร้างแบรนด์ของบริษัทฯ และคลื่น ด้วยเหตุนี้ทางบริษัทฯ
จึงมีการปรับปรุงกลยุทธ์การดำเนินการให้ความสำคัญกับการจัดกิจกรรมส่งเสริมการขาย
โดยมีกลยุทธ์การเป็นพันธมิตรทางธุรกิจ (Synergy) กับพันธมิตรในด้านต่างๆ โดยการเข้าร่วมเป็น
Media Partner ให้กับกิจกรรมหรือคอนเสิร์ตที่มีกลุ่มลูกค้าเป้าหมายเดียวกัน
รวมถึงการเพิ่มมูลค่าของสินค้าโดยมีกิจกรรมส่งเสริมการขายที่ทำร่วมกันระหว่างรายการและผู้ฟัง

กิจกรรมส่งเสริมการขายทั้งหมดนี้
บริษัทฯจะเน้นกิจกรรมที่มีคุณภาพที่สามารถให้สาระและบันเทิงกับผู้ร่วมกิจกรรมและในขณะเดียวกันยังสามารถตอบสนองนโยบายการตลาดของลูกค้าได้อย่างมีประสิทธิภาพ
มีความชัดเจนและตรงกับกลุ่มเป้าหมาย ส่งผลให้บริษัทฯ
สามารถสร้างรายได้จากการจัดกิจกรรมส่งเสริมการขายให้กับลูกค้าได้อีกทางหนึ่ง

นอกจากนี้แล้วบริษัทฯ ยังใช้ศักยภาพของฝ่ายโฆษณาและประชาสัมพันธ์ของบริษัท อาร์เอส จำกัด
(มหาชน) เพื่อเผยแพร่กิจกรรมของรายการวิทยุในสังกัด
และกิจกรรมของลูกค้าให้เป็นที่ยอมรับและรู้จักอย่างแพร่หลาย
ทั้งในรูปแบบข่าวประชาสัมพันธ์และการโฆษณาในสื่ออื่นๆ เช่น รายการโทรทัศน์, นิตยสาร,
สื่อกลางแจ้ง, สื่อเคลื่อนที่ ฯลฯ อีกด้วย

3) กลยุทธ์การให้บริการวางแผนโฆษณา

บุคลากรของบริษัทฯ เป็นผู้ที่อยู่ในสายงานวิทยุมาเป็นเวลานาน
มีความรู้และความเข้าใจในธุรกิจสื่อวิทยุเป็นอย่างดี
สามารถให้คำปรึกษากับลูกค้าในการวางแผนการบริหารสื่อให้มีคุณภาพมากที่สุด
และการเลือกซื้อเวลาหรือแพ็คเกจโฆษณาที่เหมาะสมกับวัตถุประสงค์ของลูกค้าและกลุ่มผู้ฟังรายการ
บริษัทฯมีการวางแผนโฆษณาโดยสร้างสรรค์กิจกรรมพิเศษเฉพาะกิจ
เพื่อตอบสนองความต้องการของลูกค้าและข้อจำกัดของสินค้าแต่ละประเภท ซึ่งบริษัทฯ
ได้ใช้นโยบายการเป็นคู่ค้าร่วมกับผลิตภัณฑ์ในการวางแผนโฆษณาเช่นนี้กับสินค้าทุกรายที่สนับสนุนรายการ
เพื่อสร้างแรงจูงใจและเกิดความคุ้มค่าสูงสุดในการเลือกใช้บริการสื่อของบริษัทฯ

ข. ลักษณะลูกค้าและกลุ่มลูกค้าเป้าหมาย

  1) กลุ่มลูกค้าเป้าหมาย

-   บริษัทโฆษณา (Agency)

-   บริษัทเจ้าของสินค้า (Direct Customer)

2) กลุ่มผู้ฟังเป้าหมาย

  93.0 MHz COOL93 FAHRENHEIT: กลุ่มนักศึกษาและคนทำงานทั้งชายและหญิง

  อายุระหว่าง 18-35 ปี

4.3.2.1.2.2 ภาวะการแข่งขัน

ก. ผู้ประกอบการ

ผู้ประกอบการสถานีวิทยุที่ดำเนินรายการเพลงไทยสากลเป็นหลัก
และมีกลุ่มผู้ฟังเป้าหมายใกล้เคียงกันมีอยู่ 3 รายการดังแสดงในตารางด้านล่าง

+-------------------+--------+-------------+------------+-------------+
| สถานีวิทยุ           | วัยรุ่น   | นักศึกษา      | วัยทำงาน    | ผู้ใหญ่        |
|                   |        |             |            |             |
|                   | 10-18  | 15-25 ปี     | 18-35ปี     | 25-45 ปี     |
|                   | ปี      |             |            |             |
+-------------------+--------+-------------+------------+-------------+
| F.M. 89.0 Chill   |        |             | คู่แข่ง       |             |
| FM                |        |             |            |             |
+-------------------+--------+-------------+------------+-------------+
| F.M. 93.0 Cool93  |        | สกา         | สกาย       | สกา         |
|                   |        | ย-ไฮเน็ตเวิร์ค | -ไฮเน็ตเวิร์ค | ย-ไฮเน็ตเวิร์ค |
+-------------------+--------+-------------+------------+-------------+
| F.M. 103.5 FM ONE |        |             | คู่แข่ง       | คู่แข่ง        |
+-------------------+--------+-------------+------------+-------------+
| F.M. 106.5 Green  |        |             | คู่แข่ง       | คู่แข่ง        |
| Wave              |        |             |            |             |
+-------------------+--------+-------------+------------+-------------+

  ข. แนวโน้มภาวะการแข่งขัน

การแข่งขันของธุรกิจสื่อวิทยุยังคงมีอยู่สูงเนื่องจากงบประมาณโฆษณาที่มีจำกัด
ทำให้ลูกค้าจะเลือกซื้อเวลาโฆษณาจากรายการวิทยุที่ได้รับความนิยมสูงเป็นปัจจัยหลัก
แต่ในขณะเดียวกัน กลยุทธ์ด้านราคานั้นก็มีความสำคัญต่อการตัดสินใจซื้อโฆษณาสูง
เนื่องด้วยจะทำให้ลูกค้าสามารถได้เวลาโฆษณามากขึ้น หรือ
ได้รูปแบบโฆษณาที่หลากหลายทั้งนี้ขึ้นอยู่กับกลยุทธ์การขายของแต่ละบริษัทที่จะจูงใจให้ลูกค้าเห็นว่าคุ้มค่ากับเงินที่ใช้ไปสูงที่สุด

4.3.2.1.3 การจัดหาผลิตภัณฑ์หรือบริการ

ก. นักจัดรายการวิทยุ (พีเจ) และบุคลากรฝ่ายผลิตและสร้างสรรค์

บริษัทฯ ได้สร้างนวัตกรรมใหม่ของวงการวิทยุโดยการใช้กลยุทธ์การตลาดแบบใหม่ “ PJ
MARKETING” จากการประสบความสำเร็จในการผลิตรายการวิทยุของคลื่น COOL93 Fahrenheit
และคลื่นอื่นๆ ในเครือบริษัทฯ ที่มีการเปลี่ยนแปลงวิธีการจัดรายการจากเดิมจาก DJ เข้าสู่ยุคของ
PJ (Program Jockey) ที่นักจัดรายการวิทยุแต่ละคนจะต้องเพิ่มศักยภาพของตนเองให้มากยิ่งขึ้น
โดยเฉพาะจะต้องมีเรื่องของความรู้เบื้องต้นทางการตลาด
และรู้จักการใช้เทคโนโลยีให้เกิดประโยชน์สูงสุด ซึ่งนักจัดรายการในยุค PJ MARKETING
จะเป็นผู้มีส่วนสำคัญในการสร้างความนิยมให้แก่สถานี
ต้องเป็นบุคคลที่มีความสามารถในการโต้ตอบกับผู้ฟังและมีความรู้เกี่ยวกับเพลงและหลักการทางการตลาดในเบื้องต้นเป็นอย่างดี
อีกทั้งยังต้องผ่านการฝึกอบรม พัฒนาความรู้ด้านเทคโนโลยี เพื่อสามารถใช้เครื่องมือและ
Software ทันสมัยได้อย่างคล่องตัว
สามารถดำเนินรายการตามรูปแบบของรายการที่วางไว้ให้สอดคล้องกับรสนิยมของกลุ่มฟังเป้าหมาย
และปัจจุบันนักจัดรายการของบริษัทฯ
ยังต้องเป็นผู้มีทักษะในการเป็นผู้ดำเนินรายการภาคสนามในการจัดกิจกรรมส่งเสริมการขาย
เพื่อรองรับงานกิจกรรมพิเศษเพื่อส่งเสริมการขายอีกทางหนึ่งด้วย

ข. ระบบการออกอากาศ

บริษัทได้เลือกใช้ระบบคอมพิวเตอร์ในการควบคุมการออกอากาศแบบอัตโนมัติซึ่งเป็นเทคโนโลยีที่เป็นมาตรฐานสากล
และมีการอัพเดทซอฟต์แวร์อย่างต่อเนื่อง เพื่อความทันสมัย และคุณภาพในการออกอากาศมากที่สุด

4.3.2.1.4 ผลกระทบต่อสิ่งแวดล้อม

  - ไม่มี –

4.3.2.2 สถานีวิทยุ สบายดี RADIO F.M.88.5 MHz.

4.3.2.2.1 ลักษณะผลิตภัณฑ์หรือบริการ

ค่ายเพลง อาร์ สยาม ดำเนินการผลิตรายการวิทยุเพื่อเป็นธุรกิจหลักในการโปรโมท Content
ของค่าย ควบคู่ไปกับธุรกิจสื่อวิทยุ ทั้งสิ้น 1 รายการ โดยออกอากาศผ่านคลื่นความถี่ระบบ F.M.
จำนวน 1 คลื่น ได้แก่ คลื่น F.M. 88.5 MHz โดยเน้นการหารายได้จากการขายเวลาโฆษณา
และการผลิต Event โดยมีกลุ่มเป้าหมาย และรูปแบบรายการ ดังนี้

+--------------------------------+-------------------------------------+
| สถานีวิทยุ                        | F.M. 88.5 MHz.                      |
|                                |                                     |
|                                | สบายดี RADIO                         |
+--------------------------------+-------------------------------------+
|   ผู้ให้สัมปทานคลื่นวิทยุ              | สถานีวิทยุเสียงจากทหารเรือ               |
+--------------------------------+-------------------------------------+
|   วันและเวลาออกอากาศ            | 24 ชั่วโมง                            |
+--------------------------------+-------------------------------------+
|   สัญญาณส่งคลื่นวิทยุครอบคลุมพื้นที่      | กรุงเทพฯ และ ปริมณฑล                  |
+--------------------------------+-------------------------------------+
|   คอนเซ็ปท์รายการ                | เพลงไทยหลากสไตล์ ฟังสบายทั้งครอบครัว     |
+--------------------------------+-------------------------------------+
|   กลุ่มผู้ฟังเป้าหมาย                | นักศึกษา คนทำงาน อายุ 15-45 ปี          |
+--------------------------------+-------------------------------------+

สบายดี RADIO F.M.88.5
ดำเนินตามนโยบายของบริษัทฯในการประกอบกิจการวิทยุเพื่อธุรกิจหลักในการโปรโมท Content
ของค่าย ควบคู่ไปกับธุรกิจสื่อวิทยุ โดยเน้นรักษาความนิยมของสถานีไว้
และขยายฐานผู้ฟังให้กว้างมากขึ้น ใช้ระยะเวลาในการฟังนานขึ้น จนทำให้ในปัจจุบัน สบายดี
RADIO เป็นสถานีวิทยุที่ครองใจ
และสามารถครองความนิยมในอันดับสูงของกลุ่มเป้าหมายจากการสำรวจ ของ AGB

Nielsen Media Research ส่งผลให้ลูกค้าบริษัทโฆษณา และบริษัทเจ้าของสินค้า
ยังคงความมั่นใจในการใช้สื่อโฆษณาของบริษัทมาอย่างต่อเนื่อง

รูปแบบของรายการวิทยุ

F.M. 88.5 MHz. สบายดี RADIO

  ----------------------------------- -----------------------------------
  จันทร์ – ศุกร์                          PJ

  05.00 – 07.00                       เนย์เน่

  08.00 – 11.00                       บุหงา ส่าหรี

  11.00 – 14.00                       กอล์ฟฟี่ ณัฐมา

  14.00 – 17.00                       หนุ่ม ไชโย

  จันทร์ – ศุกร์                          PJ

  17.00 – 20.30                       จ๊อบจี้ + เก่งกี้

  20.30 – 23.00                       ตั้ม + กวาง

  23.00 – 01.00                       เจนนี่

  01.00 – 03.00                       ไพศาล แก้ววิเศษ

  03.00 – 05.00                       ทัช
  ----------------------------------- -----------------------------------

  ----------------------------------- -----------------------------------
  เสาร์ – อาทิตย์                        PJ

  05.00 – 07.00                       บุหงา ส่าหรี

  09.00 – 11.00                       แนท เอวิตรา

  11.00 – 14.00                       โจ้ เฉลิมศักดิ์ / หนุ่ม ไชโย

  14.00 – 17.00                       ต้อง / อุ๊

  17.00 – 20.00                       เอกพล ชัยวัฒน์

  20.00 – 23.00                       อ้อย กะท้อน / ปิง ฟรุ๊ตตี้

  23.00 – 02.00                       น้องลุกซ์ / นุชซ่า

  02.00 – 05.00                       โอลีฟ
  ----------------------------------- -----------------------------------

สบายดี RADIO F.M.88.5 คลื่นที่นำเสนอเพลงไทยหลากสไตล์ ทั้งเพลงลูกทุ่ง ลูกทุ่งเพื่อชีวิต
ลูกทุ่งสำเนียงใต้ สำเนียงเหนือ และสำเนียงใหม่ เพลงแนวอีสาน หมอลำ เพลงสตริงย้อนยุค
รวมไปถึงลูกทุ่งป๊อบ เพื่อให้ฟังสบาย ถูกใจกันทุกคนทุกครอบครัว
เป็นสถานีที่ได้รับการยอมรับจากกลุ่มผู้ฟังอย่างต่อเนื่องและล้นหลาม
เป็นรายการวิทยุที่สร้างให้คนฟังทุกคนอารมณ์ดี ดังคำกล่าวที่ว่า “สบายดี RADIO
สถานีวิทยุทางเลือกใหม่ ที่จะทำให้ทุกครอบครัวสบายดี มีรอยยิ้ม”
โดยทุกๆบทเพลงเพราะได้ผ่านการคัดสรร รวมทั้งติดชาร์ต มียอด TOP ดาวน์โหลด ทั้งสิ้น
และยังเสิร์ฟสาระดีๆ เพื่อให้ทุกคนอารมณ์ดี มีความสุขกายสบายดีตลอดเวลา
พร้อมด้วยทีมดีเจมืออาชีพที่ได้รับการยอมรับจากกลุ่มคนฟัง
ซึ่งส่วนหนึ่งแฟนรายการจะคุ้นหน้าคุ้นตาจาก สบายดี TV อยู่แล้ว
นอกจากนี้ยังมีการจัดกิจกรรมที่ตอบสนอง ไลฟสไตล์ สร้างความสัมพันธ์กับกลุ่มแฟนคลับเก่า
ขยายกลุ่มแฟนคลับใหม่อย่างต่อเนื่องใกล้ชิดตลอดเวลา ส่งผลให้ สบายดี RADIO F.M.88.5
ได้รับความรักและการยอมรับ และผู้ฟังมี Royalty มาโดยตลอด

ด้วยเหตุนี้ สบายดี RADIO F.M.88.5
จึงเป็นรายการวิทยุยอดนิยมจากการสำรวจความนิยมบนหน้าปัด ของ AGB Nielsen Media
Research และได้รับความนิยมในอันดับต้นๆ ตั้งแต่เปิดสถานีมาเมื่อ เดือนกรกฎาคม ปี 2554
จนกระทั่งปัจจุบัน ในกลุ่มรายการวิทยุระดับ นักศึกษา กลุ่มคนทำงาน (15 – 45ปี)

4.3.2.2.2 การตลาดและภาวะการแข่งขัน

4.3.2.2.2.1 การตลาด

ก. กลยุทธ์การตลาดและการแข่งขัน

1) กลยุทธ์นโยบายความคุ้มค่า (Value for money)

ในปี 2555 บริษัทฯยังคงใช้กลยุทธ์ด้านความคุ้มค่า
เพื่อสร้างประโยชน์สูงสุดให้กับงบประมาณที่ลูกค้ามีอยู่เพื่อการโฆษณา
ในลักษณะของการขายแบบแพ็กเกจ คือ การขายเวลา loose spot ร่วมกับการจัด Activity
In Program และ Event Marketing
ซึ่งมีผลต่อการส่งเสริมการขายอย่างเป็นรูปธรรมและคุ้มค่าต่อการลงทุน

2) กลยุทธ์การจัดกิจกรรมส่งเสริมการขาย

จากสภาวะการแข่งขันอย่างเข้มข้นของธุรกิจวิทยุ
ที่ต้องการสร้างความแตกต่างของรายการให้เกิดขึ้น
เพื่อเสริมสร้างมูลค่าเพิ่มทั้งต่อคลื่นวิทยุและต่อลูกค้าและสินค้าที่ร่วมกิจกรรมส่งเสริมการขายต่างๆ
ดังนั้นการขายเวลาโฆษณาอย่างเดียวไม่เพียงพอต่อความต้องการของลูกค้า
และต่อการสร้างแบรนด์ของบริษัทฯ และคลื่น ด้วยเหตุนี้ทางบริษัทฯ
จึงมีการปรับปรุงกลยุทธ์การดำเนินการให้ความสำคัญกับการจัดกิจกรรมส่งเสริมการขาย
โดยมีกลยุทธ์การเป็นพันธมิตรทางธุรกิจ (Synergy) กับพันธมิตรในด้านต่างๆ โดยการเข้าร่วมเป็น
Media Partner ให้กับกิจกรรมหรือคอนเสิร์ตที่มีกลุ่มลูกค้าเป้าหมายเดียวกัน
รวมถึงการเพิ่มมูลค่าของสินค้าโดยมีกิจกรรมส่งเสริมการขายที่ทำร่วมกันระหว่างรายการและผู้ฟัง

กิจกรรมส่งเสริมการขายทั้งหมดนี้
บริษัทฯจะเน้นกิจกรรมที่มีคุณภาพที่สามารถให้สาระและบันเทิงกับผู้ร่วมกิจกรรมและในขณะเดียวกันยังสามารถตอบสนองนโยบายการตลาดของลูกค้าได้อย่างมีประสิทธิภาพ
มีความชัดเจนและตรงกับกลุ่มเป้าหมาย ส่งผลให้บริษัทฯ
สามารถสร้างรายได้จากการจัดกิจกรรมส่งเสริมการขายให้กับลูกค้าได้อีกทางหนึ่ง

นอกจากนี้แล้วบริษัทฯ ยังใช้ศักยภาพของฝ่ายโฆษณาและประชาสัมพันธ์ของค่าย อาร์ สยาม
รวมไปถึง บริษัท อาร์เอส จำกัด (มหาชน) เพื่อเผยแพร่กิจกรรมของรายการวิทยุ
และกิจกรรมของลูกค้าให้เป็นที่ยอมรับและรู้จักอย่างแพร่หลาย
ทั้งในรูปแบบข่าวประชาสัมพันธ์และการโฆษณาในสื่ออื่นๆ เช่น รายการโทรทัศน์, นิตยสาร,
สื่อกลางแจ้ง, สื่อเคลื่อนที่ ฯลฯ อีกด้วย

3) กลยุทธ์การให้บริการวางแผนโฆษณา

บุคลากรของบริษัทฯ มีความมุ่งมั่น มีความรู้และความเข้าใจในธุรกิจสื่อวิทยุเป็นอย่างดี
สามารถให้คำปรึกษากับลูกค้าในการวางแผนการบริหารสื่อให้มีคุณภาพมากที่สุด
และการเลือกซื้อเวลาหรือแพ็คเกจโฆษณาที่เหมาะสมกับวัตถุประสงค์ของลูกค้าและกลุ่มผู้ฟังรายการ
บริษัทฯมีการวางแผนโฆษณาโดยสร้างสรรค์กิจกรรมพิเศษเฉพาะกิจ
เพื่อตอบสนองความต้องการของลูกค้าและข้อจำกัดของสินค้าแต่ละประเภท ซึ่งบริษัทฯ
ได้ใช้นโยบายการเป็นคู่ค้าร่วมกับผลิตภัณฑ์ในการวางแผนโฆษณาเช่นนี้กับสินค้าทุกรายที่สนับสนุนรายการ
เพื่อสร้างแรงจูงใจและเกิดความคุ้มค่าสูงสุดในการเลือกใช้บริการสื่อของบริษัทฯ

ข. ลักษณะลูกค้าและกลุ่มลูกค้าเป้าหมาย

  1) กลุ่มลูกค้าเป้าหมาย

-   บริษัทโฆษณา (Agency)

-   บริษัทเจ้าของสินค้า (Direct Customer)

2) กลุ่มผู้ฟังเป้าหมาย

  สบายดี RADIO F.M.883.5 : กลุ่มนักศึกษาและคนทำงานทั้งชายและหญิง

  อายุระหว่าง 15 – 45 ปี

4.3.2.2.2.2 ภาวะการแข่งขัน

ก. ผู้ประกอบการ

ผู้ประกอบการสถานีวิทยุที่ดำเนินรายการเพลงไทยลูกทุ่งเป็นหลัก
และมีกลุ่มผู้ฟังเป้าหมายใกล้เคียงกันมีอยู่ 3 รายการดังแสดงในตารางด้านล่าง

+--------------------+-----------+-----------+------------+-----------+
| สถานีวิทยุ            | วัยรุ่น      | นักศึกษา    | วัยทำงาน    | ผู้ใหญ่      |
|                    |           |           |            |           |
|                    | 10-18 ปี   | 15-25 ปี   | 18-35ปี     | 25-45 ปี   |
+--------------------+-----------+-----------+------------+-----------+
| F.M. 88.5 สบายดี    | อาร์สยาม   | อาร์สยาม   | อาร์สยาม    | อาร์สยาม   |
| RADIO              |           |           |            |           |
+--------------------+-----------+-----------+------------+-----------+
| F.M. 95 ลูกทุ่งมหานคร |           | คู่แข่ง      | คู่แข่ง       | คู่แข่ง      |
+--------------------+-----------+-----------+------------+-----------+
| F.M. 90 แซ่บลูกทุ่ง    | คู่แข่ง      | คู่แข่ง      | คู่แข่ง       | คู่แข่ง      |
+--------------------+-----------+-----------+------------+-----------+
| F.M. 94.5          | คู่แข่ง      | คู่แข่ง      | คู่แข่ง       | คู่แข่ง      |
| คลื่นสนุกสุขนิยม        |           |           |            |           |
+--------------------+-----------+-----------+------------+-----------+

  ข. แนวโน้มภาวะการแข่งขัน

การแข่งขันของธุรกิจสื่อวิทยุยังคงมีอยู่สูงเนื่องจากงบประมาณโฆษณาที่มีจำกัด
ทำให้ลูกค้าจะเลือกซื้อเวลาโฆษณาจากรายการวิทยุที่ได้รับความนิยมสูงเป็นปัจจัยหลัก
แต่ในขณะเดียวกัน กลยุทธ์ด้านราคานั้นก็มีความสำคัญต่อการตัดสินใจซื้อโฆษณาสูง
เนื่องด้วยจะทำให้ลูกค้าสามารถได้เวลาโฆษณามากขึ้น หรือ
ได้รูปแบบโฆษณาที่หลากหลายทั้งนี้ขึ้นอยู่กับกลยุทธ์การขายของแต่ละบริษัทที่จะจูงใจให้ลูกค้าเห็นว่าคุ้มค่ากับเงินที่ใช้ไปสูงที่สุด

4.3.2.2.3 การจัดหาผลิตภัณฑ์หรือบริการ

ก. นักจัดรายการวิทยุ (ดีเจ) และบุคลากรฝ่ายผลิตและสร้างสรรค์

บริษัทฯ ได้ใช้กลยุทธ์การตลาดแบบที่สอดคล้องกับ Target โดยใช้“ DJ MARKETING”
โดยนักจัดรายการวิทยุแต่ละคนจะต้องเพิ่มศักยภาพของตนเองให้มากยิ่งขึ้น
โดยเฉพาะจะต้องมีเรื่องของความรู้เบื้องต้นทางการตลาด
และรู้จักการใช้เทคโนโลยีให้เกิดประโยชน์สูงสุด รู้จักกระแสเพลงในตลาด ซึ่งนักจัดรายการ
จะเป็นผู้มีส่วนสำคัญในการสร้างความนิยมให้แก่สถานี
และต้องเป็นบุคคลที่มีความสามารถในการโต้ตอบกับผู้ฟังและมีความรู้เกี่ยวกับเพลงและหลักการทางการตลาดในเบื้องต้นเป็นอย่างดี
อีกทั้งยังต้องผ่านการฝึกอบรม พัฒนาความรู้ด้านเทคโนโลยี เพื่อสามารถใช้เครื่องมือและ
Software ทันสมัยได้อย่างคล่องตัว
สามารถดำเนินรายการตามรูปแบบของรายการที่วางไว้ให้สอดคล้องกับรสนิยมของกลุ่มฟังเป้าหมาย
และปัจจุบันนักจัดรายการของบริษัทฯ
ยังต้องเป็นผู้มีทักษะในการเป็นผู้ดำเนินรายการภาคสนามในการจัดกิจกรรมส่งเสริมการขาย
เพื่อรองรับงานกิจกรรมพิเศษเพื่อส่งเสริมการขายอีกทางหนึ่งด้วย

ข. ระบบการออกอากาศ

บริษัทได้เลือกใช้ระบบคอมพิวเตอร์ในการควบคุมการออกอากาศแบบอัตโนมัติซึ่งเป็นเทคโนโลยีที่เป็นมาตรฐานสากล
และมีการอัพเดทซอฟต์แวร์อย่างต่อเนื่อง เพื่อความทันสมัย และคุณภาพในการออกอากาศมากที่สุด

4.3.2.2.4 ผลกระทบต่อสิ่งแวดล้อม

  - ไม่มี –